তথ্যববিরণী নম্বর : ৩৬৯৬

**বঙ্গবন্ধুর আদর্শের মৃত্যু নেই**

**--- সমাজকল্যাণ মন্ত্রী**

ঢাকা, ৩ চৈত্র (১৭ মার্চ):

সমাজকল্যাণ মন্ত্রী ডা. দীপু মনি বলেছেন, ঘাতকেরা জানতো না বঙ্গবন্ধুকে হত্যা করা যায়, তাঁকে নির্বংশ করার চেষ্টা করা যায় কিন্তু তাঁর আদর্শের মৃত্যু নেই।

মন্ত্রী আজ রাজধানীর আগারগাঁওস্থ সমাজসেবা অধিদপ্তর মিলনায়তনে ১৭ মার্চ ২০২৪ জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উপলক্ষ্যে আয়োজিত আলোচনা সভা ও দোয়া মাহফিলে প্রধান অতিথি হিসেবে বক্তব্য প্রদানকালে এসব কথা বলেন।

সমাজসেবা অধিদপ্তরের মহাপরিচালক ড. আবু সালেহ্ মোস্তফা কামালের সভাপতিত্বে অনুষ্ঠানে বিশেষ অতিথি হিসেবে বক্তব্য রাখেন সমাজকল্যাণ মন্ত্রণালয় সম্পর্কিত সংসদীয় কমিটির সভাপতি আ. ফ. ম. রুহুল হক ও সমাজকল্যাণ মন্ত্রণালয়ের সচিব মোঃ খায়রুল আলম সেখ।

মন্ত্রী বলেন, বঙ্গবন্ধু শোষিতের গণতন্ত্রের কথা বলেছেন এবং সেই সময়কালে তিনি যে দ্বিতীয় বিপ্লবের ডাক দিয়েছিলেন, তিনি যে শোষিতের গণতন্ত্রের কথা বলেছিলেন, সারা বিশ্ব যেভাবে তাতে সাড়া দিচ্ছিল, তাতে পৃথিবীর সব ঔপনিবেশিক মোড়লেরা ভীত ছিল, সন্তস্ত্র ছিল। বঙ্গবন্ধু সফল হলে, সারা বিশ্বে আর কোথাও আর কোনো মানুষকে নির্যাতন, নিপীড়ন দমন করে রাখা যাবে না। সকল বঞ্চিত শেষিত মানুষ জেগে উঠবে, আর সে কারণেই একজন শেখ মুজিবকে হত্যা করা তাদের খুব জরুরি ছিলো। সেই হত্যায় একাত্তরের পরাজিত শক্তিই নয়, সেখানে অনেক বিশ্ব শক্তিরও ইন্ধন, সমর্থন ও ষড়যন্ত্র ছিলো। বঙ্গবন্ধুকে হত্যার মধ্য দিয়ে আবার আমাদেরকে সেই পাকিস্তানি অন্ধকার যুগে ফিরিয়ে নিয়ে যাবার চেষ্টা ছিলো। কিন্তু হত্যাকারীরা ভুলে গিয়েছিলো যে, সপরিবারে বঙ্গবন্ধুকে হত্যা করা যায়, তাকে নির্বংশ করার চেষ্টা করা যায়, কিন্তু তারঁ আদর্শের মৃত্যু নেই।

মন্ত্রী আরও বলেন, আমাদের নতুন প্রজন্মকে আমরা বঙ্গবন্ধুর চেতনায় যদি উদ্বুদ্ধ করতে পারি তাহলে সম্ভব সোনার বাংলা গড়ে তোলা এবং সেই সোনার বাংলা আমদেরকে নিশ্চয়ই গড়ে তুলতে হবে। কারণ এটি আমাদের অঙ্গীকার। আর তার জন্য আমদের নতুন প্রজন্মকে উদ্বুদ্ধ করতে হলে বঙ্গবন্ধুর নিজের লেখা বইগুলো- অসমাপ্ত আত্মজীবনী, কারাগারের রোজনামচা, আমার দেখা নয়া চীন, আরও অনেক লেখা তো রয়ে গেছে যেগুলো তাঁর কন্যার অনেক শ্রমের ফলে আমাদের হাতে বই হিসেবে পাচ্ছি, আগামীতেও পাবো, সেগুলো পড়তে হবে।

এর আগে মন্ত্রী জাতীয় শিশু দিবস উপলক্ষ্যে আয়োজিত চিত্রাঙ্কন প্রতিযোগিতার বিজয়ীদের হাতে পুরস্কার তুলে দেন। পরে দোয়া ও মোনাজাত অনুষ্ঠিত হয়।

#

জাকির/পাশা/সায়েম/মোশারফ/জয়নুল/২০২৪/২২১০ঘণ্টা

তথ্যববিরণী নম্বর : ৩৬৯৫

**জলে-স্থলে-অন্তরীক্ষে স্মার্ট অবকাঠামো গড়ে তোলার অভিযাত্রা আমরা শুরু করেছি**

**--- জুনাইদ আহমেদ পলক**

ঢাকা, ৩ চৈত্র (১৭ মার্চ):

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক বলেছেন, স্মার্ট বাংলাদেশ বিনির্মাণে ব্যয় সাশ্রয়ী এবং শক্তিশালী স্মার্ট অবকাঠামো গড়ে তোলা অপরিহার্য। জলে-স্থলে-অন্তরীক্ষে স্মার্ট অবকাঠামো গড়ে তোলার অভিযাত্রা আমরা শুরু করেছি। অগ্রগতির এ ধারা অব্যাহত থাকলে ২০৪১ সালের আগেই প্রধানমন্ত্রী শেখ হাসিনা ঘোষিত স্মার্ট বাংলাদেশ ভিশন বাস্তবায়নের মাধ্যমে একটি উন্নত দেশ হিসেবে বাংলাদেশের রূপান্তর সুনিশ্চিত।

প্রতিমন্ত্রী আজ রংপুর টেলিফোন ভবনে বিটিসিএল এর উচ্চগতির ব্রডব্যান্ড ইন্টারনেট জীবন এর রংপুর বিভাগের কার্যক্রম উদ্বোধন অনুষ্ঠানে এসব কথা বলেন। প্রতিমন্ত্রী বলেন, প্যাসিভ অপটিক্যাল নেটওয়ার্ক জীবন হবে বিটিসিএল এর লাইফ লাইন। ভবিষ্যতে বিটিসিএল-কে বাঁচিয়ে রাখা, সামনে এগিয়ে নিয়ে যাওয়া এবং লাভজনক কোম্পানিতে পরিণত করতে জীবন ফলপ্রসূ অবদান রাখবে। জুনাইদ আহমেদ পলক বলেন, ডিজিটাল বাংলাদেশের আর্কিটেক্ট বঙ্গবন্ধুর দৌহিত্র সজীব ওয়াজেদ জয় এর মেধাবী ও সাহসী পরিকল্পনা এবং প্রধানমন্ত্রী শেখ হাসিনার দূরদৃষ্টি সম্পন্ন ও প্রজ্ঞাবান নেতৃত্বে ডিজিটাল বাংলাদেশ বাস্তবায়নের ধারাবাহিকতায় বাংলাদেশ আজ বিশ্বে উন্নয়নের রোল মডেল। এরই পথবেয়ে টেলিযোগাযোগ ও তথ্যপ্রযুক্তি খাতে দেশে বৈপ্লবিক পরিবর্তন সূচিত হয়েছে। প্রতিমন্ত্রী রংপুর বিভাগের সকল জেলায় এই কার্যক্রম উদ্বোধন করেন।

প্রাথমিকভাবে রংপুর জেলায় ৪ হাজার, গাইবান্ধা জেলায় দুই হাজার তিনশত, লালমনিরহাট জেলায় দুই হাজার তিনশত, পঞ্চগড় জেলায় দুই হাজার তিনশত, কুড়িগ্রাম জেলায় তিন হাজার, ঠাকুরগাঁও জেলায় তিন হাজার ৬০০, দিনাজপুর জেলায় তিন হাজার, নীলফামারি জেলায় তিন হাজার ৬০০টি জীবন সংযোগের সক্ষমতা রয়েছে। পর্যায়ক্রমে দেশের সকল জেলা ও উপজেলায় জীবন ইন্টারনেট সেবা চালু করা হবে। গত ২১ ফেব্রুয়ারি ডাক, টেলিযোগাযোগ ও তথ্যপ্রযুক্তি প্রতিমন্ত্রী ভাষা শহিদদের স্মরণে বিটিসিএল এর ইন্টারনেট ব্যান্ডউইডথ জীবন এর বিশেষ সাশ্রয়ী প্যাকেজ ঘোষণা করেন। এর আওতায় ৫ এমবিপিএস এর বিদ্যমান মূল্যে ৫০০ টাকা ১০ এমবিপিএস ইন্টারনেট ব্যান্ডউডথ পাওয়া যাবে ৫০০।

এর আগে জুনাইদ আহমেদ পলক নবনির্মিত রংপুর বাজার সাব পোস্ট অফিস, রংপুর সদরস্থ মাহিগঞ্জ সাব পোস্ট অফিস এবং আলমনগর সাব পোস্ট অফিস ভবনের উদ্বোধন করেন।

#

শেফায়েত/পাশা/সায়েম/মোশারফ/জয়নুল/২০২৪/২২০০ঘণ্টা

তথ্যবিবরণী নম্বর: ৩৬৯৪

**শ্রদ্ধা ও ভালোবাসায় জাতির পিতার ১০৪-তম জম্মবার্ষিকী ও জাতীয় শিশু দিবস উদ্‌যাপন**

ম্যানচেষ্টার, ১৭ মার্চ :

সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের জীবন এবং তাঁর বৈশ্বিক শান্তি ও ভালোবাসার দর্শনকে কেন্দ্র করে আয়োজিত নানা কার্যক্রমে ম্যানচেষ্টারস্থ বাংলাদেশি কমিউনিটির নেতৃবৃন্দ এবং শিশু কিশোরদের স্বতঃস্ফূর্ত অংশগ্রহণে পালিত হলো বঙ্গবন্ধুর জন্মদিন ও জাতীয় শিশু দিবস ২০২৪।

দূতাবাস কর্তৃক আয়োজিত কর্মসূচির মধ্যে ছিল জাতীয় পতাকা উত্তোলন, সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ, দিবসটি উপলক্ষ্যে রাষ্ট্রপতি, প্রধানমন্ত্রী এবং পররাষ্ট্র মন্ত্রীর বাণী পাঠ করে শোনানো হয়। এর পরে, বঙ্গবন্ধুর জীবন ও কর্মের উপর একটি বিশেষ আলোকচিত্র প্রদর্শনীর আয়োজন করা হয়। এছাড়া, স্বাধীন বাংলাদেশ প্রতিষ্ঠা ও বিনির্মাণে জাতির পিতা বঙ্গবন্ধু শেখ মুজিবুর রহমানের আত্মত্যাগ এবং জীবন ও আদর্শের উপর আমন্ত্রিত অতিথিদের উপস্থিতিতে আলোচনা সভা অনষ্ঠিত হয়।

সহকারী হাই-কমিশনার কাজী জিয়াউল হাসান তাঁর বক্তব্যের শুরুতেই সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের প্রতি গভীর শ্রদ্ধা নিবেদন করেন। তিনি বলেন মা, মাতৃভূমি আর মাতৃভাষা যেমন অবিচ্ছেদ্য সম্পর্কে আবদ্ধ, তেমনি বঙ্গবন্ধু, বাঙালি জাতি আর বাংলাদেশ একই সুতোয় গাঁথা। বঙ্গবন্ধুর অদম্য নেতৃত্ব এবং কোমল হৃদয়-এই দুয়ের সম্মিলনে কীভাবে তিনি শেখ মুজিব থেকে একটি জাতির পিতায় পরিণত হলেন, সে কাহিনী গল্পের মতো করে শোনান সহকারী হাই-কমিশনার কাজী জিয়াউল হাসান। দেশ ও জাতির সর্বোচ্চ কল্যাণার্থে বজ্র কঠিন সিদ্ধান্ত আবার একই সঙ্গে শিশু সুলভ সারল্য কেবল বঙ্গবন্ধু শেখ মুজিবই ধারণ করেছিলেন বলে তিনি কোটি বাঙালির হৃদয়ে স্থায়ী জায়গা করে নিতে পেরছিলেন আর ইতিহাস তাঁকে দিয়েছিল সর্বশ্রেষ্ঠ বাঙালির স্থান।

অনুষ্ঠানের শেষে স্বাধীনতা যুদ্ধে এবং ১৫ই আগস্টে নিহত বঙ্গবন্ধু ও তাঁর পরিবারের সকলের আত্মার মাগফিরাত কামনা করে এবং দেশের অব্যাহত শান্তি ও সমৃদ্ধির জন্য বিশেষ দোয়া ও মোনাজাত করা হয়।

#

পাশা/সায়েম/মোশারফ/শামীম/২০২৪/২০৪০ঘণ্টা

তথ্যবিবরণী নম্বর: ৩৬৯৩

**বাংলাদেশ রিক্যাপ-এর ভাইস চেয়ার পদে পুনঃনির্বাচিত**

ঢাকা, ৩ চৈত্র (১৭ মার্চ):

বাংলাদেশ রিজিওনাল কো-অপারেশন এগ্রিমেন্ট অন কম্বেটিং পাইরেসি এন্ড আর্মড রোবারি এগেইনস্ট শিপস ইন এশিয়া (রিক্যাপ) ইনফরমেশন শেয়ারিং সেন্টার এর ভাইস চেয়ার পদে পুনঃনির্বাচিত হয়েছে। আগামী ১ এপ্রিল ২০২৪ থেকে শুরু হয়ে ৩ বছরের মেয়াদে বাংলাদেশ এ পদে কাজ করবে। ফিলিপাইন রিক্যাপ এর চেয়ারপারসন পুনঃনির্বাচিত হয়েছে। ১ এপ্রিল থেকে আগামী তিন বছর তারা এ দায়িত্বে থাকবে।

রিক্যাপ এর ১৮তম গভর্নিং কাউন্সিল সভায় তাদেরকে পুনঃনির্বাচিত করা হয়। ১২ থেকে ১৫ মার্চ সিঙ্গাপুরে এ সভা অনুষ্ঠিত হয়। নৌপরিবহন মন্ত্রণালয়ের অতিরিক্ত সচিব (প্রশাসন) দেলোয়ারা বেগম ১৮তম কাউন্সিল সভায় যোগদান করেন।

আগামী ১০-১৪ মার্চ ২০২৫ সিঙ্গাপুরে রিক্যাপ এর ১৯তম গভর্নিং কাউন্সিল সভা অনুষ্ঠিত হবে।  
২০০৬ সালে ReCAAP ISC (Information Sharing Centre)  গঠিত হয়। সদস্য রাষ্ট্র ২১টি, তার মধ্যে ১৪টি এশিয়ার, বাকি ৭টি নন- এশিয়ান সদস্য রাষ্ট্র। ২১টি দেশের প্রতিনিধি গভর্নর হিসেবে গভর্নিং কাউন্সিলের (জিসি) সভায় যোগদান করেন। ১ এপ্রিল ২০২৪ থেকে ৩১ মার্চ ২০২৭ পর্যন্ত বাংলাদেশ  ReCAAP ISC এর ভাইস চেয়ার পদে নির্বাচিত হয়েছে।

#

জাহাঙ্গীর/পাশা/সায়েম/মোশারফ/শামীম/২০২৪/২০৪৫ঘণ্টা

তথ্যবিবরণী নম্বর: ৩৬৯২

**কায়রো-তে জাতির পিতা বঙ্গবন্ধুর ১০৪ তম জন্মবার্ষিকী ও জাতীয় শিশু দিবস উদ্‌যাপন**

কায়রো, ১৭ মার্চ :

আজ কায়রোস্থ বাংলাদেশ দূতাবাস যথাযোগ্য মর্যাদা ও ভাবগাম্ভীর্যের সাথে জাতির পিতা বঙ্গবন্ধু শেখ মুজিবুর রহমানের ১০৪ তম জন্মবার্ষিকী এবং জাতীয় শিশু দিবস ২০২৪ উদযাপন করেছে। এদিন জাতীয় পতাকা উত্তোলন করার মধ্য দিয়ে দিবসের কর্মসূচী সূচিত হয়। রাষ্ট্রদূত সামিনা নাজ দূতাবাস প্রাঙ্গনে জাতীয় সংগীত সহকারে জাতীয় পতাকা আনুষ্ঠানিকভাবে উত্তোলন করেন।

দিবসটি উপলক্ষ্যে আয়োজিত আলোচনা সভায় রাষ্ট্রদূত সামিনা নাজ সশ্রদ্ধচিত্তে স্মরণ করেন স্বাধীনতার মহান স্থপতি, সর্বকালের সর্বশ্রেষ্ঠ বাঙ্গালি জাতির পিতা বঙ্গবন্ধু শেখ মুজিবুর রহমানকে। তিনি বলেন, বঙ্গবন্ধু ছিলেন বাঙ্গালী জাতির অবিসংবাদিত নেতা যার মহান নেতৃত্বে ১৯৪৮ এর ভাষা আন্দোলন থেকে শুরু করে ১৯৭১ এর মুক্তিযুদ্ধ এবং সকল সংগ্রামে বাংলার মানুষ শোষণ, নির্যাতন, বঞ্চনা ও স্বাধীকার আদায়ে সোচ্চার হয়েছিল। বঙ্গবন্ধু বাঙালি জাতিকে দিয়েছেন একটি দেশ, পতাকা ও মানচিত্র। তাঁর অসাধারণ নেতৃত্বের গুণে তিনি কেবল বাংলার অবিসংবাদিত নেতা হিসেবেই পরিগণিত হননি, নিজেকে তিনি তৎকালীন বিশ্বের একজন মহান নেতা হিসেবে প্রতিষ্ঠিত করেছিলেন।

তিনি আরো বলেন, শিশুদের প্রতি বঙ্গবন্ধুর ভালোবাসা ছিল অপরিসীম। প্রিয় মাতৃভূমি বাংলাদেশকে শিশুদের জন্য নিরাপদ আবাসভূমিতে পরিণত করার নতুন শপথ নিতেই বঙ্গবন্ধুর জন্মদিনটিকে জাতীয় শিশু দিবস হিসেবে পালন করার সিদ্ধান্ত গৃহীত হয় এবং ১৯৯৬ সাল থেকে দিনটি জাতীয় শিশু দিবস হিসেবে পালিত হয়ে আসছে। বঙ্গবন্ধু বিশ্বাস করতেন, আজকের শিশুই আগামী দিনের ভবিষ্যৎ। জাতিসংঘ শিশু সনদের ১৫ বছর আগে ১৯৭৪ সালে তিনি শিশু আইন প্রণয়ন করেন। রাষ্ট্রদূত আশাবাদ ব্যক্ত করেন বঙ্গবন্ধুর অসামান্য গৌরবময় কর্ম ও রাজনৈতিক জীবনের ইতিহাস থেকে প্রতিটি শিশু শিক্ষা গ্রহণ করবে এবং তাদের মাঝে চারিত্রিক দৃঢ়তার ভিত্তি গড়ে উঠবে।

সামিনা নাজ উল্লেখ করেন, বঙ্গবন্ধুর সুযোগ্য কন্যা মাননীয় প্রধানমন্ত্রী শেখ হাসিনার বলিষ্ঠ নেতৃত্বে বাংলাদেশ বঙ্গবন্ধুর স্বপ্নের ‘সোনার বাংলা’- ক্ষুধা ও দারিদ্রমুক্ত সুখী, সমৃদ্ধ ও স্বাধীন বাংলাদেশ বিনির্মাণে দৃঢ় পদক্ষেপে সামনে এগিয়ে যাচ্ছে। বাংলাদেশ এখন উন্নয়নের রোল মডেল হিসেবে স্বীকৃতি পেয়েছে। বর্তমানে বাংলাদেশ বিশ্বের ৩৫ তম বৃহত্তম অর্থনীতির দেশে পরিনত হয়েছে। লন্ডন ভিত্তিক গবেষণা প্রতিষ্ঠান সেন্টার ফর ইকোনমিক এন্ড ব্যাংকিং রিসার্চ এর তথ্য অনুযায়ী আগামী ২০৩৫ সালের মধ্যে বাংলাদেশ বিশ্বের ২৫ তম বৃহত্তম অর্থনীতিতে পরিণত হবে।

আয়োজিত অনুষ্ঠানে উপস্থিত ছিলেন মিসরের বিভিন্ন বিশ্ববিদ্যালয়ে কর্মরত বাংলাদেশী শিক্ষকবৃন্দ, বিভিন্ন আন্তর্জাতিক সংস্থায় কর্মরত বাংলাদেশী কর্মকর্তাবৃন্দ, মিসরে প্রসিদ্ধ বাংলাদেশী ব্যবসায়ী, বিভিন্ন বিশ্ববিদ্যালয়ে অধ্যয়নরত বাংলাদেশী শিক্ষার্থীবৃন্দ, পেশাজীবী, শ্রমজীবীসহ বিপুল সংখ্যক প্রবাসী বাংলাদেশী, মিডিয়া ব্যক্তিত্ব এবং দূতাবাসের কর্মকর্তা, কর্মচারীগণ।

#

পাশা/সায়েম/মোশারফ/শামীম/২০২৪/২০৪৫ঘণ্টা

তথ্যববিরণী নম্বর : ৩৬৯১

**বার্লিনে বঙ্গবন্ধুর ১০৪তম জন্মবার্ষিকী ও জাতীয় শিশু দিবস ২০২৪ উদযাপন**

বার্লিন, ১৭ মার্চ:

বার্লিনস্থ বাংলাদেশ দূতাবাসে যথাযোগ্য মর্যাদায় এবং বিপুল উৎসাহ-উদ্দীপনার মধ্য দিয়ে স্বাধীন বাংলাদেশের স্থপতি, সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস ২০২৪ উদ্যাপিত হয়েছে। ‘বঙ্গবন্ধুর স্বপ্ন ধরে, আনব হাসি সবার ঘরে’- এই প্রতিপাদ্যে উদযাপিত অনুষ্ঠানে দূতাবাসে কর্মরত সকল কর্মকর্তা-কর্মচারীসহ উল্লেখযোগ্য সংখ্যক প্রবাসী বাংলাদেশি, তাদের পরিবারবর্গ ও শিশু ও কিশোররা উপস্থিত ছিলেন।

দিবসের শুরুতে রাষ্ট্রদূত মোঃ মোশাররফ হোসেন ভূঁইয়ার নেতৃত্বে দূতাবাসের সকল কর্মকর্তা কর্মচারীর উপস্থিতিতে জাতীয় সংগীত বাজানোর মাধ্যমে জাতীয় পতাকা উত্তোলন করা হয় এবং যথাযোগ্য মর্যাদা ও ভাবগাম্ভীর্যের সাথে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ করা হয়।

এরপর দূতাবাসের সকল কর্মকর্তা-কর্মচারী, তাদের পরিবারের সদস্যবৃন্দ ও প্রবাসী বাংলাদেশিদের উপস্থিতিতে আয়োজিত অনুষ্ঠানে দিবসটি উপলক্ষ্যে প্রেরিত জাতীয় নেতৃবৃন্দের বাণীসমূহ পাঠ করা হয়। অনুষ্ঠানের পরবর্তী পর্যায়ে জাতির পিতা বঙ্গবন্ধু শেখ মুজিবুর রহমানের শৈশব, তাঁর সংগ্রামমুখর জীবন, কর্ম, আদর্শ এবং একটি স্বাধীন দেশ গঠনে তাঁর ভূমিকার ওপর আলোচনা ও তথ্যচিত্র উপস্থাপন করা হয়।

অনুষ্ঠানের সভাপতি, রাষ্ট্রদূত বঙ্গবন্ধুর জীবন ও কর্মের ওপর সংক্ষিপ্তভাবে আলোকপাত করেন। তিনি বলেন, ১৯২০ সালের ১৭ মার্চ টুঙ্গিপাড়ার নিভৃতপল্লিতে জন্ম নেওয়া জাতির পিতা বঙ্গবন্ধু শেখ মুজিবুর রহমানের বেড়ে ওঠা ছিলো বর্ণিল ও চমকপ্রদ। গ্রামের কাদা-জল, মেঠোপথ আর প্রকৃতির খোলামেলা পরিবেশে বেড়ে ওঠা বঙ্গবন্ধু শৈশব থেকেই ছিলেন অত্যন্ত মানবদরদি কিন্তু অধিকার আদায়ে আপসহীন। ছোটবেলা থেকেই বঙ্গবন্ধু ছিলেন প্রখর বুদ্ধিমত্তার অধিকারী, প্রকাশ পেয়েছিলো অসামান্য নেতৃত্ব দেওয়ার গুণাবলি। পরিণত বয়সে তিনি হয়ে ওঠেন সমগ্র বাঙালির মুক্তির অগ্রদূত, গণতন্ত্রের প্রতিমূর্তি। রাষ্ট্রদূত তাঁর বক্তব্যে আরও বলেন যে, জাতির পিতা মনে প্রাণে বিশ্বাস করতেন, শিশুরাই আগামী দিনের ভবিষ্যৎ। শিশুরা যেন উপযুক্ত নাগরিক হিসেবে গড়ে উঠতে পারে সে লক্ষ্যে বঙ্গবন্ধু বিভিন্ন পদক্ষেপ গ্রহণ করেছেন। তিনি আরও বলেন যে, বঙ্গবন্ধুর আদর্শ ও নেতৃত্বের গুণাবলী ধারণ করে তাঁর কন্যা বাংলাদেশের প্রধানমন্ত্রী শেখ হাসিনা দেশের মানুষের জন্য অর্থনৈতিক মুক্তির পাশাপাশি শিশুদের সুনাগরিক এবং দেশপ্রেমিক হয়ে বেড়ে উঠতে যা যা প্রয়োজন তার সবকিছুই নিশ্চিত করছেন। তাই শিশুদের সুন্দর ভবিষ্যৎ ও কল্যাণে আমাদের বর্তমানকে উৎসর্গ করে সকলে মিলে জাতির পিতার অসাম্প্রদায়িক, ক্ষুধা-দারিদ্র্যমুক্ত ও সুখী-সমৃদ্ধ, স্বপ্নের সোনার বাংলাদেশ গড়ে তুলতে দল-মত নির্বিশেষে সকলকে একযোগে কাজ করার আহ্বান জানান।

পরিশেষে, বাংলাদেশ যত দিন থাকবে, বাংলা ভাষা যত দিন থাকবে, বাঙালি যত দিন থাকবে, পদ্মা-মেঘনা-যমুনা যত দিন প্রবাহিত থাকবে, বাঙালির হৃদয়ে আবেগ-অনুভূতি ও উত্তাপ যত দিন থাকবে, ততোদিন বঙ্গবন্ধু, তাঁর আদর্শ, কর্ম ও জীবন আমাদের সকলের জন্য প্রেরণার বাতিঘর হয়ে থাকবে।

#

মোশাররফ/পাশা/সায়েম/মোশারফ/জয়নুল/২০২৪/২১২৫ঘণ্টা

তথ্যবিবরণী নম্বর: ৩৬৯০

**মানুষকে হত্যা করলেও তাঁর স্বপ্ন-আদর্শকে হত্যা করা যায় না**

**- সমাজকল্যাণ মন্ত্রী**

চাঁদপুর, ৩ চৈত্র (১৭ মার্চ):

সমাজকল্যাণ মন্ত্রী ডা. দীপু মনি বলেছেন, হত্যা করার সময় হত্যাকারীরা মনে করে একজন মানুষকে হত্যা করলেই তাঁর আদর্শকে হত্যা করা যাবে। কিন্তু তারা ভুলে যায় যে মানুষকে হত্যা করা যায়, কিন্তু তাঁর স্বপ্ন ও আদর্শকে হত্যা করা যায় না। যে কারণে আজও বঙ্গবন্ধুর আদর্শ ও স্বপ্ন আমাদের মাঝে রয়ে গেছে। আমরা আজ তাঁর কন্যার নেতৃত্বে তাঁর আদর্শ বুকে ধারণ করে এবং তাঁর স্বপ্নকে বাস্তবায়ন করার জন্য কাজ করে চলছি।

মন্ত্রী আজ চাঁদপুর জেলা শিল্পকলা একাডেমি মিলনায়তনে জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উপলক্ষ্যে আলোচনা সভায় প্রধান অতিথির বক্তব্যে এসব কথা বলেন।

মন্ত্রী বলেন, বঙ্গবন্ধুকে হত্যার পর আমরা সেই সোনার বাংলা আর গড়তে পারলাম না। এরপর সামরিক শাসক এসে বঙ্গবন্ধুর নামই আমাদের ভুলিয়ে দিতে চেয়েছিল। সব জায়গা থেকে বঙ্গবন্ধুকে বাদ দিয়ে দেওয়া হলো। আমরা অনেক বছর পর বঙ্গবন্ধুর কন্যার নেতৃত্বে অনেক আন্দোলন সংগ্রামের পর ইতিহাসকে তার ঠিক জায়গায় নিয়ে যাওয়ার একটি সুযোগ পেয়েছি। এখন তাঁর কন্যার নেতৃত্বে বাংলাদেশ অপ্রতিরোধ্য গতিতে এগিয়ে চলছে।

মন্ত্রী আরো বলেন, আমাদের পথ দেখাবে বঙ্গবন্ধুর আদর্শ। বঙ্গবন্ধু চেয়েছিলেন একটি অসম্প্রদায়িক, গণতান্ত্রিক, একটি উদার মানবতাবাদী, সুখী, শান্তিময়, বৈষম্যহীন ও শোষণমুক্ত একটি স্বাধীন স্বদেশ নির্মাণ করতে এবং আত্মমর্যাদাশীল স্বপ্নের সোনার বাংলা গড়ে তুলতে। সোনার বাংলা গড়ে তুলতে তিনি সোনার মানুষ গড়ে তুলতে চেয়েছিলেন। আর নতুন প্রজন্মই হচ্ছে সেই সোনার মানুষ।

জেলা প্রশাসক কামরুল হাসানের সভাপতিত্বে বিশেষ অতিথির বক্তব্য দেন পুলিশ সুপার (এসপি) মোহাম্মদ সাইফুল ইসলাম, চাঁদপুর সরকারি কলেজের অধ্যক্ষ অসিত বরন দাস, স্বাধীনতা পদকপ্রাপ্ত নারী মুক্তিযোদ্ধা ডা. সৈয়দা বদরুন্নাহার চৌধুরী, পুরান বাজার ডিগ্রি কলেজের অধ্যক্ষ রতন কুমার মজুমদার ও প্রেসক্লাবের সভাপতি সাহাদাত হোসেন শান্ত প্রমুখ।

#

জাকির/পাশা/সায়েম/মোশারফ/শামীম/২০২৪/২০২৫ঘণ্টা

তথ্যববিরণী নম্বর : ৩৬৮৯

**এনডিআই-আইআরআই রিপোর্ট প্রতিক্রিয়ায় পররাষ্ট্রমন্ত্রী**

ঢাকা, ৩ চৈত্র (১৭ মার্চ):

নির্বাচন প্রতিহতকারী বিএনপির নাশকতার মুখেও নির্বাচন সুষ্ঠু ও অহিংস হয়েছে ফরেন সার্ভিস একাডেমির অনুষ্ঠান শেষে বাংলাদেশে আজ দ্বাদশ সংসদ নির্বাচন পর্যবেক্ষণকারী দুই মার্কিন সংস্থা এনডিআই-আইআরআই এ দিন দেওয়া রিপোর্ট নিয়ে সাংবাদিকদের প্রশ্নের জবাবে পররাষ্ট্রমন্ত্রী বলেন, ‘এনডিআই ও আইআরআই যে রিপোর্ট দিয়েছে সেখানে তারা স্বীকার করে নিয়েছে, অন্যান্য সময়ে যেসব নির্বাচন অনুষ্ঠিত হয়েছে সেসব নির্বাচনের তুলনায় এবার কম সহিংসতা হয়েছে। আর মানের কথা বলছেন, বাংলাদেশে যে সমস্ত নির্বাচন ইতোপূর্বে হয়েছে বা আমাদের উপমহাদেশে যে নির্বাচন হয় সেই তুলনায় এ নির্বাচনের মান অনেক উন্নত ছিল। একটি সুন্দর ও ভালো নির্বাচন অনুষ্ঠিত হয়েছে।’

হাছান মাহমুদ বলেন, ‘এনডিআই ও আইআরআই তাদের বক্তব্য উপস্থাপন করেছে। আমরা সেটা দেখছি। কিন্তু দেশে একটি সুন্দর, সুষ্ঠু, অবাধ ও নিরপেক্ষ নির্বাচন অনুষ্ঠিত হয়েছে। সেখানে বিএনপিসহ তার মিত্ররা অংশগ্রহণ করেনি। বিএনপিসহ তাদের মিত্ররা শুধু নির্বাচন বর্জন নয় নির্বাচন প্রতিহত করার ডাক দিয়েছে। সুতরাং তাদের রিপোর্টে যদি এ বিষয়টা বা যারা এ নিয়ে বক্তব্য রাখেন বিভিন্ন সময়ে দেশ-বিদেশে তাদের এ বিষয়টাও এড্রেস করতে হবে।

হাছান মাহমুদ বলেন, বিএনপি যে নির্বাচন প্রতিহত করার ডাক দিয়েছে এবং শুধু প্রতিহত নয়, নির্বাচন প্রতিহত করার জন্য সহিংসতা করেছে, মানুষ পুড়িয়ে হত্যা করেছে সে বিষয়গুলোও তো আসতে হবে।

সরকার প্রতিবেদন প্রত্যাখ্যান করছে কি না, এমন প্রশ্নের জবাবে পররাষ্ট্রমন্ত্রী বলেন, এটা প্রত্যাখ্যান বা গ্রহণ করার বিষয় নয়। তারা প্রতিবেদন দিয়েছে, আমরা প্রতিবেদনটা দেখছি এবং আমরা আমাদের বন্ধু রাষ্ট্র বা অন্য কেউ যে সমস্ত পর্যবেক্ষণ দিচ্ছে সেগুলো আমরা পরীক্ষা-নিরীক্ষা করছি।

দায়িত্বশীল সাংবাদিকতা জিম্মি নাবিক ও জাহাজ উদ্ধারে সহায়ক হবে।

সোমালিয়ায় জিম্মি বাংলাদেশি জাহাজ ও নাবিকদের উদ্ধার বিষয়ে সাংবাদিকদের প্রশ্নের জবাবে পররাষ্ট্রমন্ত্রী ড. হাছান মাহমুদ বলেন, সরকারের সর্বোচ্চ তৎপরতা অব্যাহত রয়েছে। পাশাপাশি খেয়াল রাখতে হবে, বাংলাদেশের টেলিভিশনে কি দেখাচ্ছে, কি হচ্ছে, সেটা যারা হাইজ্যাক করেছে তারা দেখে, স্যাটেলাইটের মাধ্যমে বাংলাদেশের সব টেলিভিশন দেখার সুযোগ আছে। সেজন্য দায়িত্বশীল সাংবাদিকতা জিম্মি নাবিক ও জাহাজ উদ্ধারে সহায়ক হবে।

#

আকরাম/পাশা/সায়েম/মোশারফ/জয়নুল/২০২৪/২১১০ঘণ্টা

তথ্যববিরণী নম্বর : ৩৬৮৮

**সর্বকালের সর্বশ্রেষ্ঠ বাঙালি বঙ্গবন্ধু পাঁচ হাজার বছরের জাতিকে স্বাধীনতা এনে দেন**

**--- পররাষ্ট্রমন্ত্রী**

ঢাকা, ৩ চৈত্র (১৭ মার্চ):

জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উপলক্ষ্যে পররাষ্ট্র মন্ত্রণালয় আয়োজিত অনুষ্ঠানে বাঙালি জাতিসত্তার উন্মেষ ও স্বাধীনতার ইতিহাসের প্রেক্ষাপটে দেওয়া বক্তব্যে পররাষ্ট্রমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহমুদ বলেছেন, ‘পাঁচ হাজার বছর আগে উন্মেষ ঘটা বাঙালি জাতি কখনো স্বাধীন ছিলো না। বঙ্গবন্ধু শেখ মুজিবের অবিস্মরণীয় নেতৃত্বে জাতি স্বাধীনতা অর্জন করেছে। সেজন্যই তিনি সর্বকালের সর্বশ্রেষ্ঠ বাঙালি।’

মন্ত্রী বলেন, ‘স্বাধীনতার আকাক্সক্ষায় তীতুমীর, সূর্যসেন, প্রীতিলতা, সুভাষচন্দ্র বসুর নেতৃত্বে বিদ্রোহ হয়েছে, মুক্তি আসেনি। বঙ্গবন্ধু শেখ মুজিবুর রহমান স্বাধীনতাকে প্রায় ভুলতে বসা বাঙালিকে পলে পলে আন্দোলিত করে জাগিয়ে নিরস্ত্র জাতিকে মন্ত্র শেখালেন- বীর বাঙালি অস্ত্র ধরো, বাংলাদেশ স্বাধিকার করো। তারপর হ্যামিলনের বংশীবাদকের মতো তাঁর ডাকে এক নদী রক্ত পেরিয়ে বাঙালি স্বাধীনতা পেয়েছে। সেজন্যই তিনি সর্বকালের সর্বশ্রেষ্ঠ বাঙালি, জাতির পিতা।’

আজ রাজধানীর বেইলী রোডে ফরেন সার্ভিস একাডেমিতে সুবিধাবঞ্চিত শিশুদের নিয়ে সুগন্ধা ভবনে অবস্থিত বঙ্গবন্ধুর প্রথম অফিস পরিদর্শন, ক্রীড়া, সাংস্কৃতিক ও আলোচনা অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

এ সময় ইসরায়েলি সেনাবাহিনীর হামলায় গাজায় নিহত হাজার হাজার শিশুর কথা স্মরণ করে হাছান মাহমুদ বলেন, জাতির পিতা বঙ্গবন্ধুর জন্মদিনে আমাদের জাতীয় শিশু দিবসটিকে ফিলিস্তিনের গাজায় নিহত হাজার শিশুর স্মৃতির প্রতি উৎসর্গ করতে চাই। গত অক্টোবর থেকে সেখানে ৩২ হাজার মানুষকে হত্যা করা হয়েছে, যাদের বেশিরভাগই শিশু-কিশোর।

পররাষ্ট্র সচিব মাসুদ বিন মোমেন, মন্ত্রণালয়ের ঊর্ধ্বতন কর্মকর্তাবৃন্দ ও সুবিধাবঞ্চিত শিশু-কিশোরদের শিক্ষায়তন ‘মনু মিয়ার স্কুলে’র শিক্ষার্থীরা অনুষ্ঠানে অংশ নেন।

#

আকরাম/পাশা/সায়েম/মোশারফ/জয়নুল/২০২৪/২১০০ঘণ্টা

তথ্যববিরণী নম্বর : ৩৬৮৭

**বঙ্গবন্ধুর সুদীর্ঘ রাজনৈতিক সংগ্রামের কারণেই আজকের স্বাধীন দেশ**

**--- পল্লী উন্নয়ন ও সমবায় প্রতিমন্ত্রী**

ঢাকা, ৩ চৈত্র (১৭ মার্চ):

পল্লী উন্নয়ন ও সমবায় প্রতিমন্ত্রী মোঃ আব্দুল ওয়াদুদ বলেছেন, বঙ্গবন্ধুর সুদীর্ঘ রাজনৈতিক সংগ্রামের ফলে আজকের স্বাধীন সার্বভৌম বাংলাদেশ। তাঁর জীবনকাল অতিবাহিত হয়েছে গরিব দুখী মানুষের অধিকার আদায়ে। বঙ্গবন্ধুর লক্ষ্য ছিল বাঙালি জাতির স্বপ্ন পূরণ।

আজ রাজশাহী জেলা আওয়ামী লীগ কার্যালয়ে জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস-২০২৪ উদ্যাপন উপলক্ষ্যে আলোচনা সভা, দোয়া মাহফিল অনুষ্ঠানে প্রধান অতিথির বক্তব্যে প্রতিমন্ত্রী এ কথা বলেন।

প্রতিমন্ত্রী বলেন, জাতির পিতার কী স্বপ্ন, জাতির পিতার কী চিন্তা-চেতনা তা সাধারণ জনগণের মাঝে ছড়িয়ে দেওয়ার জন্যই ১৭ই মার্চকে প্রধানমন্ত্রী শেখ হাসিনা জাতীয় শিশু দিবস ঘোষণা করেছেন।

আজ রাজশাহীর পুঠিয়া উপজেলা পরিষদ চত্বরে এবং রাজশাহী কলেজ প্রাঙ্গণে পৃথকভাবে বঙ্গবন্ধুর প্রতিকৃতিতে পুষ্পস্তবক অর্পণ করে শ্রদ্ধা নিবেদন করেন পল্লী উন্নয়ন ও সমবায় প্রতিমন্ত্রী মোঃ আব্দুল ওয়াদুদ।

জাতির পিতার জন্মবার্ষিকী অনুষ্ঠানে অন্যান্যের মধ্যে বক্তব্য রাখেন রাজশাহী-৪ আসনের সংসদ সদস্য অধ্যক্ষ আবুল কালাম আজাদ, জেলা পরিষদ চেয়ারম্যান ও বাংলাদেশ আওয়ামী লীগ নির্বাহী কমিটির সদস্য বীর মুক্তিযোদ্ধা মীর ইকবাল, স্বাস্থ্য বিষয়ক সম্পাদক ডা. চিন্ময় কান্তি, ও জেলা আওয়ামী লীগের যুগ্ম সাধারণ সম্পাদক মোঃ আয়েন উদ্দিন, সিনিয়র সহ-সভাপতি অ্যাডভোকেট ইব্রাহিম হোসেন, এসএম একরামুল হক, সাংগঠনিক সম্পাদক একেএম আসাদুজ্জামান আসাদ, আবদুস সামাদ। এছাড়া রাজশাহী জেলা ও মহানগর আওয়ামী লীগের বিভিন্ন পর্যায়ের আওয়ামী সহযোগী অঙ্গ সংগঠনের নেতা-কর্মীরা উপস্থিত ছিলেন।

#

আহসান/পাশা/সায়েম/সঞ্জীব/মোশারফ/জয়নুল/২০২৪/২০১০ঘণ্টা

তথ্যবিবরণী নম্বর: ৩৬৮৬

**সিএমএসডি’র উদ্যোগে বিনামূল্যে স্বাস্থ্য সেবা এবং শিশুদের জন্য নতুন পোশাকসহ উপহার বিতরণ**

ঢাকা, ৩ চৈত্র (১৭ মার্চ):

আজ সেন্ট্রাল মেডিকেল স্টোরস ডিপো (সিএমএসডি)-এর উদ্যোগে যথাযোগ্য মর্যাদায়, আনন্দময় ও উৎসবমুখর পরিবেশে বাঙালি জাতির অবিসংবাদিত নেতা, সার্বভৌম বাংলাদেশের মহান স্থপতি, জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী এবং জাতীয় শিশু দিবস-২০২৪ উদযাপন করা হয়। এ উপলক্ষ্যে আয়োজিত কর্মসূচির মধ্যে ছিল সিএমএসডি প্রাঙ্গণে রক্ষিত বঙ্গবন্ধুর প্রতিকৃতিতে পুষ্পস্তবক অর্পন, বঙ্গবন্ধুর জীবনী ও আদর্শের ওপর স্মৃতিচারনমূলক আলোচনা, দোয়া মাহফিল, কর্মকর্তা-কর্মচারীদের পরিবারের সদস্যদের ফ্রি বিনামূল্যে স্বাস্থ্য সেবা এবং শিশুদের জন্য নতুন পোশাক ও উপহার বিতরণ।

সিএমএসডির পরিচালক ও যুগ্মসচিব মোহাম্মদ হাসান আরিফের নেতৃত্বে সকাল সাড়ে নয়টায় সিএমএসডির কর্মকর্তা-কর্মচারীগণ বঙ্গবন্ধুর প্রতিকৃতিতে পুষ্পস্তবক অর্পণ করেন। এরপর পরিচালক মহোদয় সিএমএসডিতে কর্মরত চিকিৎসকদের দ্বারা আয়োজিত ফ্রি-মেডিকেল ক্যাম্প উদ্বোধন করেন। পরিচালক মহোদয় কনফারেন্স রুম-১ উপস্থিত কর্মকর্তা-কর্মচারীদের অংশগ্রহণে বঙ্গবন্ধুর কীর্তিমান জীবনীর উপর আলোচনা সভায় সভাপতির বক্তব্যে হাজার বছরের শ্রেষ্ঠ বাঙালি জাতির জনক বঙ্গবন্ধু শেখ মুজিবুর রহমান এর ঘটনাবহুল অনুসরণীয় জীবন দর্শন নিয়ে আলোকপাত করেন এবং বঙ্গবন্ধুর আদর্শে অনুপ্রাণিত হয়ে প্রজাতন্ত্রের কর্মচারী হিসাবে যার যার অবস্থান থেকে দেশের প্রতি সরকারি দায়িত্ব যথাযথভাবে পালনের তাগিদ দেন। ৭৫ এর ১৫ আগস্ট জাতির পিতা এবং তাঁর পরিবারের শাহাদতবরণকারী সদস্যদের রুহের মাগফেরাত কামনার মধ্য দিয়ে আলোচনার সভা সমাপ্তি হয়।

এর পূর্বে পরিচালক সকাল ৮ টায় স্বাস্থ্য সেবা বিভাগ আয়োজিত ধানমন্ডির ৩২ নম্বর সড়কের বঙ্গবন্ধু জাদুঘরে জাতির পিতার প্রতিকৃতিতে পুষ্পস্তবক অর্পণের মাধ্যমে শ্রদ্ধা জ্ঞাপন করেন।

#

তউহীদ/পাশা/সায়েম/সঞ্জীব/শামীম/২০২৪/১৯৩০ঘণ্টা

তথ্যববিরণী নম্বর : ৩৬৮৫

**বঙ্গবন্ধুর জন্মবার্ষিকী উপলক্ষ্যে বায়তুল মুকাররম**

**জাতীয় মসজিদে আলোচনা সভা ও মোনাজাত**

ঢাকা, ৩ চৈত্র (১৭ মার্চ):

জাতির পিতা বঙ্গবন্ধু শেখ মুজিবুর রহমানের ১০৪ তম জন্মবার্ষিকী ও জাতীয় শিশু দিবস ২০২৪ উদ্যাপন উপলক্ষ্যে আজ ইসলামিক ফাউন্ডেশনের উদ্যোগে বায়তুল মুকাররম জাতীয় মসজিদে আলোচনা সভা, কোরআনখানি ও বিশেষ মোনাজাত অনুষ্ঠিত হয়েছে।

এ উপলক্ষ্যে জাতির পিতা বঙ্গবন্ধু শেখ মুজিবুর রহমানসহ তাঁর পরিবারের শহিদ সদস্যদের রূহের মাগফিরাত কামনা করে বিশেষ দোয়া ও মোনাজাত করা হয়। দোয়া ও মোনাজাত পরিচালনা করেন বায়তুল মুকাররম জাতীয় মসজিদের সিনিয়র পেশ ইমাম হাফেজ মাওলানা মোঃ মিজানুর রহমান। মোনাজাতে ধর্ম বিয়য়ক মন্ত্রণালয়ের সচিব মুঃ আঃ হামিদ জমাদ্দার, ধর্ম বিষয়ক মন্ত্রণালয়ের অতিরিক্ত সচিব মুঃ আঃ আউয়াল হাওলাদার, ধর্ম বিষয়ক মন্ত্রণালয়ের কর্মকর্তাবৃন্দ, ইসলামিক ফাউন্ডেশনের মহাপরিচালক (অতিরিক্ত সচিব) ড. মহাঃ বশিরুল আলম, মসজিদভিত্তিক শিশু ও গণশিক্ষা কার্যক্রম প্রকল্পের পরিচালক এ.এস.এম. শফিউল আলম তালুকদার, প্রতিটি জেলা ও উপজেলায় একটি করে ৫৬৪টি মডেল মসজিদ ও ইসলামিক সাংস্কৃতিক কেন্দ্র স্থাপন প্রকল্পের পরিচালক মোঃ নজিবুর রহমান, ইসলামিক ফাউন্ডেশনের সচিব (অতিরিক্ত দায়িত্ব) আবু সাঈদ, পরিচালকবৃন্দ, উপপরিচালকবৃন্দ, কর্মকর্তা-কর্মচারী ও সাধারণ মুসল্লিগণ উপস্থিত ছিলেন।

এর আগে আজ বেলা ১১টায় ধানমন্ডির ৩২ নম্বরে ইসলামিক ফাউন্ডেশনের মহাপরিচালকের নেতৃত্বে জাতির পিতার প্রতিকৃতিতে পুষ্পস্তবক অর্পণ করা হয়। এছাড়া জাতির পিতার জন্মবার্ষিকী উদ্যাপন উপলক্ষ্যে আজ ইসলামিক ফাউন্ডেশনের সকল বিভাগীয় ও জেলা কার্যালয়, ৫৪টি ইসলামিক মিশন, ৮টি ইমাম প্রশিক্ষণ একাডেমিতে জাতীয় পতাকা উত্তোলন, আলোচনা সভা ও মোনাজাত অনুষ্ঠিত হয়েছে।

#

শায়লা/পাশা/সায়েম/মোশারফ/জয়নুল/২০২৪/২০১০ঘণ্টা

তথ্যবিবরণী নম্বর: ৩৬৮৪

**দূর্গম উপকূলীয় অঞ্চল ভাসানচরকে স্মার্ট ডাকসেবার আওতায় আনা হয়েছে**

**--তথ্যপ্রযুক্তি প্রতিমন্ত্রী**

নোয়াখালী, ৩ চৈত্র (১৭ মার্চ):

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলকের আজ ভাসানচর সাব পোস্ট অফিস উদ্বোধনের মধ্য দিয়ে ১৩ হাজার একরের ভূখন্ডটি ডাক সেবার আওতাভূক্ত হলো। গত ১ মার্চ প্রতিমন্ত্রী ভাসানচর সফরকালে সেখানে কর্মরত সরকারি ও বেসরকারি সংস্থার কর্মকর্তা-কর্মচারী সর্বোপরি স্থানীয় জনগণের স্মার্ট ডাক ও কুরিয়ার সেবার প্রয়োজনীয়তার বিষয়টি বিবেচনা করে একটি সাব পোস্ট অফিস প্রতিষ্ঠার জন্য সংশ্লিষ্টদের নির্দেশ প্রদান করেন। এরই ধারাবাহিকতায় বঙ্গবন্ধুর জন্মদিন উপলক্ষ্যে আজ থেকে ভাসানচরে আনুষ্ঠানিকভাবে স্মার্ট ডাক সেবার যাত্রা শুরু হয়।

এ উপলক্ষ্যে স্মার্ট প্লাটফর্মে আয়োজিত অনুষ্ঠানে প্রধান অতিথির বক্তৃতায় জুনাইদ আহমেদ পলক বলেন, প্রধানমন্ত্রীর আইসিটি বিষয়ক উপদেষ্টা সজীব ওয়াজেদ জয়ের দিকনির্দেশনায় ভাসানচরের মানুষের স্মার্ট নাগরিক জীবনযাপন নিশ্চিত করতে টেলিটক ও অপর তিনটি মোবাইল অপারেটর এবং বঙ্গবন্ধু স্যাটেলাইট -১ এর মাধ্যমে আধুনিক টেলিযোগাযোগ ও ইন্টারনেট সেবা নিশ্চিত করার পাশাপাশি স্মার্ট ডাক সেবা চালু করার মাধ্যমে চরবাসীর জন্য ডিজিটাল বৈষম্য দূর করতে পেরেছি বলে আমার বিশ্বাস। তিনি বলেন, মাদার অভ্‌ হিউম্যানেটি প্রধানমন্ত্রী শেখ হাসিনা দশ লক্ষাধিক মিয়ানমারের রোহিঙ্গা নাগরিকদের আশ্রয় দিয়ে বিশ্বে মানবতার এক অনন্য দৃষ্টান্ত স্থাপন করেছেন। মিয়ানমারের এই সব বিপন্ন নাগরিকদের আশ্রয় ক্যাম্প হিসেবে ভাসানচর অত্যন্ত গুরুত্বপূর্ণ জনপদে রূপান্তরিত হয়েছে।

প্রতিমন্ত্রী আরো বলেন, ডাকঘরের বিস্তীর্ণ নেটওয়ার্ক, বিশাল অবকাঠামো ও জনবল ব্যবহার করে প্রত্যন্ত এলাকাসহ দেশের প্রতিটি মানুষের দোরগোড়ায় সেবা পৌঁছে দেওয়া আমাদের লক্ষ্য। বঙ্গবন্ধু ডিজিটাল বাংলাদেশের বীজ বপন করেছেন, প্রধানমন্ত্রী শেখ হাসিনা ১৯৯৬ থেকে ২০০১ সাল পর্যন্ত বঙ্গবন্ধুর বপন করা বীজটি চারা গাছে রূপান্তর করেছেন। ২০০৯ সাল থেকে গত সাড়ে ১৫ বছরে তা মহিরূহে রূপ নিয়েছে। ডাক অধিদপ্তরের মহাপরিচালক তরুণ কান্তি সিকদারের সভাপতিত্বে অনুষ্ঠানে পূর্বাঞ্চল. চট্রগ্রামের পোস্ট মাস্টার জেনারেল সালেহ আহমেদ, স্মরণার্থী, ত্রাণ ও প্রত্যাবাসন কমিশনের অতিরিক্ত কমিশনার মাহফুজার রহমান এবং সম্মুখ ঘাঁটি ভাসানচরের নির্বাহী কর্মকর্তা লে: কমান্ডার মেহেদী হাসানা বক্তৃতা করেন।

#

শেফায়েত/পাশা/সায়েম/সঞ্জীব/শামীম/২০২৪/১৬৪০ঘণ্টা

তথ্যববিরণী নম্বর : ৩৬৮৩

**ম্যানিলায় বাংলাদেশ দূতাবাসে বঙ্গবন্ধুর ১০৪তম জন্মবার্ষিকী ও জাতীয় শিশু দিবস পালিত**

ম্যানিলা, ফিলিপাইন, ১৭ মার্চ:

যথাযোগ্য মর্যাদায় ও বিপুল আনন্দ আয়োজনে ম্যানিলাস্থ বাংলাদেশ দূতাবাসে জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস-২০২৪ পালিত হয়েছে। উৎসবমুখর পরিবেশে পৃথক দুটি আয়োজনে বাংলাদেশি ও ফিলিপিনো শিশু-কিশোরদের অংশগ্রহণে দিবসটি পালন করা হয়।

সকালে জাতীয় পতাকা উত্তোলনের মধ্য দিয়ে দিবসটির সূচনা করেন রাষ্ট্রদূত এফ এম বোরহান উদ্দিন। ফিলিপাইনের শিশু-কিশোরদের বঙ্গবন্ধু শেখ মুজিবুর রহমানের জীবন ও আদর্শের সঙ্গে পরিচয় করিয়ে দেওয়ার উদ্দেশ্যে ম্যানিলাস্থ ব্রিলিয়ান্ট জুনিয়র একাডেমি স্কুলের সাথে যৌথ উদ্যোগে দূতাবাস একটি চিত্রাঙ্কন প্রতিযোগিতা ও সাংস্কৃতিক অনুষ্ঠানের আয়োজন করে। অনুষ্ঠানে রাষ্ট্রদূত চিত্রাঙ্কন প্রতিযোগিতায় বিজয়ী শিক্ষার্থীদের মধ্যে ক্রেস্ট ও সনদপত্র তুলে দেন এবং উপস্থিত শিক্ষার্থীদের সঙ্গে নিয়ে কেক কাটেন। খুদে ফিলিপিনো শিক্ষার্থীরা বাংলা ছড়া গানের সাথে নৃত্য পরিবেশন করে উপস্থিত সকলকে মুগ্ধ করে।

এরপর বিকেলে দূতাবাস প্রাঙ্গণে বাংলাদেশি শিশুদের অংশগ্রহণে একটি পৃথক চিত্রাঙ্কন ও সাংস্কৃতিক অনুষ্ঠান আয়োজন করা হয়। অনুষ্ঠানের শুরুতে রাষ্ট্রদূত উপস্থিত শিশু-কিশোরদের নিয়ে জাতির পিতার প্রতিকৃতিতে শ্রদ্ধাঞ্জলি নিবেদন করেন। এরপর দিবসটি উপলক্ষ্যে রাষ্ট্রপতি, প্রধানমন্ত্রী ও পররাষ্ট্রমন্ত্রী প্রেরিত বাণী পাঠ করা হয় এবং জাতির পিতা বঙ্গবন্ধু শেখ মুজিবুর রহমানের জীবন নিয়ে তৈরি বিশেষ প্রামাণ্যচিত্র প্রদর্শিত হয়।

দিবসটি উপলক্ষ্যে প্রদত্ত বক্তব্যে রাষ্ট্রদূত জাতির পিতা বঙ্গবন্ধু শেখ মুজিবুর রহমানের প্রতি গভীর শ্রদ্ধা নিবেদন করেন এবং শিশুদের প্রতি বঙ্গবন্ধুর অকৃত্রিম ভালবাসার কথা উল্লেখ করেন। তিনি উল্লেখ করেন, শৈশব থেকেই বঙ্গবন্ধুর উদার হৃদয় এবং ছোট-বড় সবার জন্য দরদি মনের পরিচয় পাওয়া যায়। তিনি তাঁর স্কুলের দরিদ্র ছাত্রদের বই, পরীক্ষা এবং অন্যান্য খরচের জন্য তহবিল সংগ্রহ করে সাহায্য করতেন। অসহায় মানুষের প্রতি এই ভালোবাসা ছিল তার সহজাত প্রবৃত্তি এবং জীবনের সবচেয়ে বড় গুণ। সেই সাথে শিশুদের প্রতি তাঁর ছিল প্রবল মমত্ববোধ। প্রতিটি শিশু হাসি-খুশির মধ্য দিয়ে বেড়ে উঠুক এটা তিনি সবসময় চাইতেন। তিনি উপস্থিত শিশুদের জাতির পিতার আদর্শে জীবন গড়ার ও তাঁরই মতো মানবীয় গুণাবলিসম্পন্ন হিসেবে গড়ে উঠার আহ্বান জানান। বক্তব্য শেষে রাষ্ট্রদূত চিত্রাঙ্কন প্রতিযোগিতায় অংশগ্রহণকারী শিশুদের মধ্যে পুরস্কার ও সনদপত্র তুলে দেন এবং সমবেত সকলকে নিয়ে কেক কাটেন। এরপর দোয়া ও ইফতার মাহফিলের মধ্য দিয়ে অনুষ্ঠানের পরিসমাপ্তি ঘটে।

#

সায়মা/পাশা/সায়েম/সঞ্জীব/মোশারফ/জয়নুল/২০২৪/১৯২৫ঘণ্টা

তথ্যবিবরণী নম্বর: ৩১৮২

**নতুন উচ্চফলনশীল জাতের আলু চাষের আহ্বান কৃষিমন্ত্রীর**

শ্রীমঙ্গল (মৌলভীবাজার), ৩ চৈত্র (১৭ মার্চ):

কৃষিমন্ত্রী ড. মো. আব্দুস শহীদ আলুর উৎপাদন বৃদ্ধির জন্য নতুন উচ্চফলনশীল জাতের আলুর চাষ বৃদ্ধির আহ্বান জানিয়েছেন। তিনি বলেন, আমাদের দেশে চাষাবাদে থাকা বর্তমান জাতগুলো অনেক পুরনো হয়ে গেছে ও ফলন কম। তাছাড়া বর্তমানে সরিষা, ভুট্টা ও বোরো আবাদ বৃদ্ধির কারণে আলুর আবাদ কম হচ্ছে। এর ফলে বর্তমানে আলুতে কিছুটা ঘাটতি হচ্ছে। এই অবস্থায় নতুন উচ্চ ফলনশীল জাতগুলো দিয়ে কম ফলনশীল জাতগুলো রিপ্লেস করতে পারলে কম জমিতেও আমাদের প্রয়োজনীয় আলু উৎপাদন করা যাবে এবং রপ্তানি করাও সম্ভব হবে।

আজ শ্রীমঙ্গল উপজেলার পারেরটং গ্রামে বিএডিসি আলু১ বা সানশাইন জাতের আলুর মাঠ পরিদর্শন ও চাষীদের সাথে মতবিনিময় সভায় মন্ত্রী এসব কথা বলেন।

মন্ত্রী বলেন, আলু বাংলাদেশের একটি গুরুত্বপূর্ণ ফসল। বাংলাদেশে ৪ দশমিক ৫৬ লাখ হেক্টর জমিতে মোট ১ কোটি ৪ লাখ টন আলু উৎপাদিত হয়; ফলন গড়ে হেক্টরপ্রতি প্রায় ২৩ টন।

অনুষ্ঠানে বিএডিসির চেয়ারম্যান আব্দুল্লাহ সাজ্জাদ, সদস্য পরিচালক মোস্তাফিজুর রহমান, উপজেলা আওয়ামী লীগের মহিলা বিষয়ক সম্পাদক উম্মে ফারজানা, উপজেলা নির্বাহী অফিসার আবু তালেব প্রমুখ বক্তব্য রাখেন।

মানসম্পন্ন বীজ আলু উৎপাদন ও সংরক্ষণ এবং কৃষক পর্যায়ে বিতরণ জোরদারকরণ প্রকল্পের পরিচালক আবীর হোসেন জানান, এ প্রকল্পের আওতায় বিএডিসির খামারে বিগত ৩ বছরে ট্রায়ালে আলুর জীবনকাল, ফলন, শুষ্ক পদার্থের পরিমাণ, পুষ্টিগুণ ও দেশীয় আবহাওয়ায় চাষাবাদের উপযোগিতা বিচারে উৎকৃষ্ট মানের ১৪ টি জাতের আলু কৃষি মন্ত্রণালয় থেকে বিএডিসি’র নামে নিবন্ধন করা হয়।

মন্ত্রী জানান, এর মধ্যে বিএডিসি আলু১ (সানসাইন), বিএডিসি আলু৬ (কুমবিকা), বিএডিসি আলু৭ (কুইনএ্যানি), বিএডিসি আলু১২ (রাশিদা), আগাম এবং রপ্তানি উপযোগী জাত যার হেক্টর প্রতি গড় ফলন ৪০ মেট্টিক টনের উপরে। বিশেষ করে বিএডিসি আলু১ (সানসাইন) জাতটি খুবই সম্ভাবনাময়। এর গড় ফলন হেক্টর প্রতি ৪২-৪৫ মে.টন। স্বল্প জীবনকাল, ৬৫ দিনেই বাজার উপযোগী হয়। ৪-৫ মাস ঘরের স্বাভাবিক তাপমাত্রায় সংরক্ষণ করা যায়। সাইজ ও কালার আকর্ষণীয়। এবং এটি আগাম উৎপাদন করা যায়।

ব্যাপক চাহিদার প্রেক্ষাপটে বিএডিসি গত বছর ৪ হাজার ২০০ মেট্টিক টন সানসাইন জাতের বীজআলু চাষিদের মধ্যে বিতরণ করেছে। এ বছর সেটা দ্বিগুণ অর্থাৎ ৮ হাজার মেট্রিক টন সরবরাহের জন্য সংগ্রহ করা হচ্ছে বলে প্রকল্প পরিচালক জানান।

#

কামরুল/পাশা/সায়েম/মোশারফ/শামীম/২০২৪/১৮৪৫ঘণ্টা

তথ্যবিবরণী নম্বর: ৩৬৮১

**আগামী প্রজন্মকে একটি সুন্দর জাতি উপহার দেয়ার**

**জন্যই প্রধানমন্ত্রী ঘোষণা করেছেন স্মার্ট বাংলাদেশ**

**-পার্বত্য প্রতিমন্ত্রী**

খাগড়াছড়ি, ৩ চৈত্র (১৭ মার্চ):

পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরা বলেছেন, আগামী প্রজন্মকে আধুনিক শিক্ষায় শিক্ষিত এবং তথ্য প্রযুক্তিতে দক্ষ করে ২০৪১ সালে একটি সুন্দর জাতি উপহার দেয়ার জন্যই জননেত্রী শেখ হাসিনা ঘোষণা করেছেন স্মার্ট বাংলাদেশ। প্রতিমন্ত্রী বলেছেন, বাংলাদেশের শিশুদের জন্য শেখ হাসিনার অবদান অপরিসীম।

আজ খাগড়াছড়ি জেলা সদরের টাউন হলে জেলা প্রশাসনের উদ্যোগে আয়োজিত জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস-২০২৪ উদযাপন উপলক্ষ্যে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, জাতীয় শিশু দিবস জাতির জন্য অত্যন্ত গুরুত্বপূর্ণ। তিনি বলেন, আজকের শিশু আগামী দিনের ভবিষ্যৎ। এ প্রজন্মকে শক্তিশালী রূপে গড়ে তোলার দায়িত্ব আপনার, আমার সবার। তিনি শিক্ষার সুন্দর পরিবেশ গড়ে তুলতে সরকারের ভূমিকার কথা উল্লেখ করে বলেন, সরকারি শিক্ষা প্রতিষ্ঠানের একাডেমিক ভবনগুলোর সুদৃশ্য পাকা বিল্ডিং, বাউন্ডারি ওয়ালসহ নিরাপত্তা নিশ্চিত করা হয়েছে। স্কুলের ক্যাম্পাসের ভেতরে খেলাধুলার ব্যবস্থা করা হয়েছে। আবার তথ্য প্রযুক্তির সাথে শিশুদের পরিচয় করিয়ে দিতে প্রত্যেক বিদ্যালয়ে কম্পিউটার ল্যাপটপ দিয়ে শিশুদের সুশিক্ষিত করার প্রয়াস চালিয়েছেন প্রধানমন্ত্রী শেখ হাসিনা। তিনি বলেন, প্রত্যেক স্কুলে শেখ রাসেল ডিজিটাল ল্যাব প্রতিষ্ঠিত করে শিশুদের মনোবাসনা ও চিন্তা চেতনা বিকশিত করার সুযোগ করে দিয়েছেন প্রধানমন্ত্রী।

প্রতিমন্ত্রী আরো বলেন, দেশে সুশাসন কায়েম করে প্রধানমন্ত্রী শেখ হাসিনার নেতৃত্বে দেশ এগিয়ে চলছে। আর তা সম্ভব হয়েছে বঙ্গবন্ধু কন্যা জননেত্রী শেখ হাসিনার রাজনৈতিক প্রজ্ঞা, দূরদর্শিতা এবং দেশের মানুষের প্রতি তাঁর ভালোবাসার কারণে। তিনি বলেন, এখন আমাদের দরকার সম্প্রীতি। আরও দরকার আমরা যে যেখানেই থাকি, সেখান থেকেই দেশপ্রেম ও মুক্তিযুদ্ধের চেতনাকে বারংবার জাগ্রত করা। এভাবে যদি আমরা এগুতে পারি, তাহলে সামনের ২০৩০ এর এসডিজি অর্জনে আমরা সফল হবোই এবং ২০৪১ সালের স্মার্ট বাংলাদেশ গড়ে তুলতেও আমাদের কোনো সমস্যা হবে না বলে মন্তব্য করেন প্রতিমন্ত্রী।

প্রতিমন্ত্রী বলেন, ১৯৭১ সালে জাতির পিতা বঙ্গবন্ধুর ডাকে সাড়া দিয়ে আমরা যেভাবে মুক্তিযুদ্ধে অংশ নিয়ে দেশ স্বাধীন করেছি, অনুরূপভাবে বঙ্গবন্ধু কন্যা শেখ হাসিনার নেতৃত্বে বঙ্গবন্ধুর সোনার বাংলা তথা স্মার্ট বাংলাদেশ গড়ে তোলার লক্ষ্যে ঐক্যবদ্ধ হই। তিনি বলেন, জননেত্রী শেখ হাসিনা চান আজকের শিশু আগামীতে দেশ পরিচালনায় অনন্য ভূমিকা পালন করবে। সে লক্ষ্য অর্জনে শিশুদের স্নেহ, ভালোবাসা দিয়ে উন্নত নাগরিক হিসেবে বড় করে তোলার পরিবেশ করে দেওয়ার জন্য আমি সকলের প্রতি আহ্বান জানাচ্ছি।

খাগড়াছড়ি জেলা প্রশাসক মো. সহিদুজ্জামান এর সভাপতিত্বে এসময় অন্যান্যের মধ্যে জেলা পরিষদ চেয়ারম্যান মংসুইপ্রু চৌধুরী অপু, পুলিশ সুপার মুক্তা ধর ও খাগড়াছড়ি জেলা আওয়ামী লীগের সহসভাপতি কল্যাণ মিত্র বড়ুয়া, সাধারণ সম্পাদক ও পৌরসভার মেয়র নির্মলেন্দু চৌধুরী, সাংগঠনিক সম্পাদক দিদারুল আলম, শফিকুল ইসলাম ফারুক, দপ্তর সম্পাদক চন্দন কুমার দে, উপদপ্তর সম্পাদক নুরুল আযম, মহিলা বিষয়ক সম্পাদক শতরুপা চাকমা, সদর উপজেলা আওয়ামী লীগের সভাপতি সনজিত ত্রিপুরা, সাধারণ সম্পাদক বিশ্বজিৎ রায় দাসসহ আওয়ামী লীগের অঙ্গ-সহযোগী সংগঠনের নেতৃবৃন্দ উপস্থিত ছিলেন।

এর আগে সকালে প্রতিমন্ত্রী জেলা প্রশাসন, দলীয় সংগঠন ও বিভিন্ন পেশাজীবীদের সাথে নিয়ে খাগড়াছড়ি টাউন হল প্রাঙ্গণে স্থাপিত জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পমাল্য অর্পণ করেন।

#

রেজুয়ান/পাশা/সায়েম/মোশারফ/শামীম/২০২৪/১৭৪০ঘণ্টা

তথ্যববিরণী নম্বর : ৩৬৮০

**জন্মদিনে বঙ্গবন্ধুর প্রতিকৃতিতে শ্রম ও কর্মসংস্থান প্রতিমন্ত্রীর শ্রদ্ধা**

ঢাকা, ৩ চৈত্র (১৭ মার্চ):

বাঙালির অবিসংবাদিত নেতা, স্বাধীন বাংলাদেশের স্থপতি, জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উপলক্ষ্যে আজ ঢাকায় ধানমন্ডির ৩২ নম্বর সড়কে বঙ্গবন্ধু স্মৃতি জাদুঘরের সামনে তার প্রতিকৃতিতে ফুল দিয়ে শ্রদ্ধা জানিয়েছেন শ্রম ও কর্মসংস্থান প্রতিমন্ত্রী মোঃ নজরুল ইসলাম চৌধুরী।

পুষ্পস্তবক অর্পণের পর প্রতিমন্ত্রী বঙ্গবন্ধু এবং ১৫ই আগস্ট নিহত তাঁর পরিবারের সদস্যদের আত্মার মাগফিরাত কামনা করেন। এ সময় শ্রম ও কর্মসংস্থান সচিব মোঃ মাহবুব হোসেনসহ মন্ত্রণালয় ও অধিদপ্তরের সকল কর্মকর্তা ও কর্মচারীগণ উপস্থিত ছিলেন।

#

ফেরদৌস/পাশা/সায়েম/সঞ্জীব/মোশারফ/জয়নুল/২০২৪/১৮৫০ঘণ্টা

তথ্যববিরণী নম্বর : ৩৬৭৯

**শিশুরা বঙ্গবন্ধুর চারিত্রিক বৈশিষ্ট্যগুলো নিজেদের**

**জীবনে প্রতিফলন ঘটাতে পারলে প্রকৃত মানুষ হয়ে উঠতে পারবে**

**--- ধর্মমন্ত্রী**

ইসলামপুর, জামালপুর, ৩ চৈত্র (১৭ মার্চ):

ধর্মমন্ত্রী মোঃ ফরিদুল হক খান বলেছেন, শিশুরা বঙ্গবন্ধুর চারিত্রিক বৈশিষ্ট্যগুলো নিজেদের জীবনে প্রতিফলন ঘটাতে পারলে প্রকৃত মানুষ হয়ে উঠতে পারবে।

আজ জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উপলক্ষ্যে জামালপুরে ইসলামপুর উপজেলা পরিষদ হলরুমে আলোচনা সভা ও পুরস্কার বিতরণ অনুষ্ঠানে ধর্মমন্ত্রী এসব কথা বলেন।

ধর্মমন্ত্রী বলেন, বঙ্গবন্ধুর জীবন ও কর্ম থেকে আমরা সকলেই শিক্ষা নিতে পারি। বিশেষ করে শিশুরা বঙ্গবন্ধুকে অনুসরণ করতে পারে। তিনি আরো বলেন, বঙ্গবন্ধু ’৫২-র ভাষা আন্দোলন, ’৫৮-র আইয়ুব খানের সামরিক শাসনবিরোধী আন্দোলন ও ’৬২-র শিক্ষা আন্দোলনসহ পাকিস্তানি সামরিক শাসনবিরোধী সব আন্দোলন-সংগ্রামে গুরুত্বপূর্ণ ভূমিকা পালন করেন। বাঙালির অধিকার আদায়ের এসব আন্দোলনের কারণে বারবার কারাগারেও যেতে হয় তাঁকে। ১৯৫৪ সালে যুক্তফ্রন্ট সরকারের মন্ত্রিসভায় অন্তর্ভুক্ত হন তিনি। ১৯৬৬ সালের ফেব্রুয়ারিতে লাহোরে বাঙালির মুক্তির সনদ ঐতিহাসিক ছয় দফা ঘোষণা করেন। পাকিস্তানের স্বৈরশাসক জেনারেল আইয়ুব খান বঙ্গবন্ধুসহ নেতৃস্থানীয় ব্যক্তিদের নামে আগরতলা ষড়যন্ত্র মামলা দায়ের করে কারাগারে পাঠায়।

মন্ত্রী আরো বলেন, ৭০-র নির্বাচনে বঙ্গবন্ধুর ছয় দফার পক্ষে বাঙালি অকুণ্ঠ সমর্থন জানায়। পাকিস্তানের সংখ্যাগরিষ্ঠ রাজনৈতিক দলের ম্যান্ডেট লাভ করে আওয়ামী লীগ। কিন্তু পাকিস্তানি শাসকগোষ্ঠী বঙ্গবন্ধুর নেতৃত্বে বাঙালির এ নির্বাচনি বিজয়কে মেনে নেয়নি। এরপর বঙ্গবন্ধু স্বায়ত্তশাসনের আন্দোলনকে নানা ঘাত-প্রতিঘাতের মধ্য দিয়ে প্রথমে স্বাধিকার আন্দোলন এবং চূড়ান্ত পর্বে স্বাধীনতার আন্দোলনে রূপ দেন।

ধর্মমন্ত্রী বলেন, বঙ্গবন্ধু ছিলেন শিশুর মতো সরল। তাঁর হাসিও ছিলো শিশুর মতো নির্মল। তিনি শিশু-কিশোরদের বড় ভালোবাসতেন। বঙ্গবন্ধু শৈশবে ও কৈশোরে স্বাধীনতা ভোগ করেছেন, বাঁধনহারা আনন্দে দিন কাটিয়েছেন। ঠিক একইভাবে বাংলাদেশের শিশু-কিশোররা যাতে হেসেখেলে মুক্ত মনে বেড়ে ওঠার সুযোগ ও পরিবেশ পায় সে কথা ভাবতেন তিনি।

বঙ্গবন্ধুর চারিত্রিক বৈশিষ্ট্যসমূহ তুলে ধরে মন্ত্রী বলেন, বঙ্গবন্ধুর রাজনৈতিক বিচক্ষণতা, প্রজ্ঞা ও দূরদর্শিতা, সিদ্ধান্ত গ্রহণের ক্ষমতা, অগাধ দেশপ্রেম, দৃঢ়চেতনা ও নির্মোহ ব্যক্তিত্ব, অসম সাহসিকতা সবকিছু মিলিয়ে তিনি ছিলেন বিশ্ব ইতিহাসের কিংবদন্তি মহানায়ক। এরূপ একজন ব্যক্তিত্বের জন্মদিনে জাতীয় শিশু দিবস উদ্যাপন সকল শিশুর জন্যই অত্যন্ত গর্বের ও মর্যাদার।

পরে মন্ত্রী দিবসটি উপলক্ষ্যে বিভিন্ন প্রতিযোগীতায় বিজয়ী শিশুদের মাঝে পুরস্কার বিতরণ করেন। এছাড়া ৪৬ জন দরিদ্র-অসহায় ব্যক্তির মাঝে চেক বিতরণ করেন।

#

আবুবকর/পাশা/সায়েম/সঞ্জীব/মোশারফ/জয়নুল/২০২৪/১৮৪০ঘণ্টা

তথ্যববিরণী নম্বর : ৩৬৭৮

**যুব ও ক্রীড়া মন্ত্রণালয়ে জাতির পিতা বঙ্গবন্ধু**

**শেখ মুজিবুর রহমানের জন্মবার্ষিকী ও জাতীয় শিশু দিবস পালন**

ঢাকা, ৩ চৈত্র (১৭ মার্চ):

আজ যুব ও ক্রীড়া মন্ত্রণালয়ের পক্ষ থেকে বঙ্গবন্ধু জাতীয় স্টেডিয়ামে অবস্থিত জাতির পিতার প্রতিকৃতিতে পুষ্পস্তবক অর্পণের মাধ্যমে জাতির পিতার প্রতি গভীর শ্রদ্ধা নিবেদন করেন মন্ত্রণালয়ের সচিব ড. মহিউদ্দীন আহমেদ। এ সময় মন্ত্রণালয়ের ঊধ্বর্তন কর্মকর্তা, দপ্তর ও সংস্থার প্রধানগণ উপস্থিত ছিলেন।

বঙ্গবন্ধুর প্রতিকৃতিতে পুষ্পস্তবক অর্পণ শেষে জাতীয় ক্রীড়া পরিষদের শহীদ শেখ কামাল অডিটোরিয়ামে বঙ্গবন্ধুর জীবন ও কর্ম নিয়ে আলোচনা সভা অনুষ্ঠিত হয়।

আলোচনা সভার শেষে জাতির পিতার রুহের মাগফিরাত কামনা করে মোনাজাত করা হয়। সভায় উপস্থিত অতিথিবৃন্দ জাতির পিতা বঙ্গবন্ধু শেখ মুজিবুর রহমানের সংগ্রামমুখর জীবন ও কর্ম নিয়ে আলোচনা করেন।

আলোচনা সভায় সভাপতির বক্তৃতায় যুব ও ক্রীড়া সচিব বলেন, বঙ্গবন্ধু আমাদের একটি স্বাধীন দেশ দিয়ে গেছেন। বঙ্গবন্ধুর প্রতি শ্রদ্ধা জানাতে আমরা যা কিছুই করি না কেন, সেটি যথেষ্ট নয়। আমাদেরকে বঙ্গবন্ধুর কর্মময় জীবন থেকে শিক্ষা নিতে হবে। বঙ্গবন্ধুকে শুধু মুখে নয়, হৃদয়ে ধারণ করতে হবে। বঙ্গবন্ধুর স্বপ্নের সোনার বাংলা গড়ার লক্ষ্যে বঙ্গবন্ধুর সুযোগ্য কন্যা প্রধানমন্ত্রী শেখ হাসিনা নিরলস কাজ করে চলেছেন। বঙ্গবন্ধুর আদর্শকে ধারণ ও লালনের মাধ্যমেই বঙ্গবন্ধুর স্বপ্নের সোনার বাংলা বিনির্মাণ সম্ভব হবে। প্রধানমন্ত্রী ২০৪১ সালের মধ্যে যে উন্নত সমৃদ্ধ বাংলাদেশ গড়ার লক্ষ্যমাত্রা নির্ধারণ করেছেন, সেটির সফল বাস্তবায়ন সম্ভব হবে।

সচিব আরো বলেন, স্বাধীনতার পরে অন্যান্য সকল সেক্টরের ন্যায় বঙ্গবন্ধু ক্রীড়াঙ্গনকে ঢেলে সাজানোর উদ্যোগ গ্রহণ করেন। মাত্র সাড়ে তিনবছরে তিনি ২২টিরও বেশি ক্রীড়া ফেডারেশনসহ জাতীয় ক্রীড়া নিয়ন্ত্রক সংস্থা যা আজকের এনএসসি প্রতিষ্ঠা করেন। ক্রীড়াবিদদের সাহায্য করতে তিনি বঙ্গবন্ধু ক্রীড়াসেবী কল্যাণ ফাউন্ডেশন প্রতিষ্ঠা করেন। বঙ্গবন্ধু বেঁচে থাকলে দেশের ক্রীড়াঙ্গন আরো অনেক দূর এগিয়ে যেতো।

আলোচনা সভায় অন্যদের সঙ্গে আরো বক্তব্য রাখেন জাতীয় ক্রীড়া পরিষদের সচিব ও মন্ত্রণালয়ের অতিরিক্ত সচিব (ক্রীড়া) মোঃ মোস্তফা কামাল মজুমদার ও যুব উন্নয়ন অধিদপ্তরের মহাপরিচালক ড. গাজী মোঃ সাইফুজ্জামান।

#

আরিফ/পাশা/সায়েম/সঞ্জীব/মোশারফ/জয়নুল/২০২৪/১৯২০ঘণ্টা

তথ্যববিরণী নম্বর : ৩৬৭৭

**রিয়াদে জাতির পিতার জন্মবার্ষিকী ও জাতীয় শিশু দিবস উদ্‌যাপিত**

রিয়াদ, ১৭ মার্চ:

সৌদি আরবের রিয়াদস্থ বাংলাদেশ দূতাবাসে যথাযথ মর্যাদায় ও বিভিন্ন কর্মসূচির মধ্য দিয়ে জাতির পিতা বঙ্গবন্ধু শেখ মুজিবুর রহমানের ১০৪ তম জন্মবার্ষিকী ও জাতীয় শিশু দিবস উদযাপন করা হয়েছে। আজ দূতাবাস প্রাঙ্গণে এ উপলক্ষ্যে জাতীয় সংগীতের সাথে জাতীয় পতাকা উত্তোলন করেন রাষ্ট্রদূত ড. মোহাম্মদ জাবেদ পাটোয়ারী বিপিএম (বার)। এরপর রাষ্ট্রদূত দূতাবাসে স্থাপিত জাতির পিতার প্রতিকৃতিতে ফুল দিয়ে শ্রদ্ধা নিবেদন করেন। এছাড়া রিয়াদস্থ বাংলাদেশ কমিউনিটির বিভিন্ন সংগঠন ও প্রতিষ্ঠানের পক্ষ থেকে জাতির পিতার প্রতিকৃতিতে ফুল দিয়ে শ্রদ্ধা জানানো হয়।

এ উপলক্ষ্যে দূতাবাসের অডিটরিয়ামে আয়োজিত আলোচনা সভায় রাষ্ট্রদূত ড. মোহাম্মদ জাবেদ পাটোয়ারী বলেন, জাতির পিতা বঙ্গবন্ধু শেখ মুজিবুর রহমান ছিলেন সাহসী, নির্ভীক, মানবদরদী ও অধিকার আদায়ে আপোষহীন। ভাষা আন্দোলন থেকে শুরু করে আমাদের মহান মুক্তিযুদ্ধ পর্যন্ত দেশের প্রতিটি স্বাধিকার আন্দোলনে তিনি নেতৃত্ব দিয়েছেন। তাঁর অবিস্মরণীয় নেতৃত্বে ১৯৭১ সালে দীর্ঘ নয় মাসের সশস্ত্র সংগ্রামের মাধ্যমে আমরা বাংলাদেশ নামক একটি স্বাধীন রাষ্ট্র পেয়েছি।

রাষ্ট্রদূত বলেন, দেশ স্বাধীন হওয়ার পর বঙ্গবন্ধু তাঁর সাড়ে তিন বছরের শাসনামলে নানাবিধ চ্যালেঞ্জ মোকাবিলা করে যুদ্ধবিদ্ধস্ত বাংলাদেশকে একটি জনবান্ধব ও ভারসাম্যপূর্ণ দেশ হিসেবে গড়ে তুলেছিলেন। বঙ্গবন্ধুর সমগ্র জীবনের স্বপ্ন ছিল ক্ষুধা, দারিদ্র্যমুক্ত স্বপ্নের সোনার বাংলাদেশ গড়ার। প্রধানমন্ত্রী শেখ হাসিনা বঙ্গবন্ধুর স্বপ্নের সোনার বাংলা বাস্তবায়নের জন্য ২০৪১ সালের মধ্যে বাংলাদেশকে একটি উচ্চ আয়ের স্মার্ট বাংলাদেশে পরিণত করার লক্ষ্যে নিরলসভাবে কাজ করে চলেছেন। তিনি বলেন, প্রবাসে বেড়ে উঠা নতুন প্রজন্মের মধ্যে বঙ্গবন্ধুর আদর্শ ও চেতনা ছড়িয়ে দিতে হবে যেন শিশুরা বঙ্গবন্ধুর জীবন থেকে শিক্ষা লাভ করে দেশপ্রেমে উদ্বুদ্ধ হতে পারে। তিনি বঙ্গবন্ধুর স্বপ্নের সোনার বাংলা গড়ার লক্ষ্যে সবাইকে যার যার অবস্থান থেকে কাজ করার আহ্বান জানান।

দূতাবাসের কাউন্সেলর মোঃ বেলাল হোসেনের সঞ্চালনায় অনুষ্ঠানে রিয়াদস্থ বাংলাদেশ আন্তর্জাতিক বিদ্যালয়ে অধ্যয়নরত শিক্ষার্থীরা জাতির পিতার জীবন ও আদর্শ তুলে ধরে বক্তব্য প্রদান করেন। দিবসটি উপলক্ষ্যে প্রদত্ত রাষ্ট্রপতি, প্রধানমন্ত্রী, পররাষ্ট্রমন্ত্রীর বাণী পাঠ করেন দূতাবাসের কর্মকর্তাগণ।

দিবসটি উপলক্ষ্যে বঙ্গবন্ধুর জীবন ও কর্মের ওপর নির্মিত একটি প্রামাণ্য চিত্র প্রদর্শন করা হয়। রিয়াদে অবস্থিত বাংলাদেশ আন্তর্জাতিক বিদ্যালয়ে অধ্যয়নরত শিক্ষার্থীদের নিয়ে বঙ্গবন্ধু ও মুক্তিযুদ্ধের ওপর আয়োজিত রচনা ও কুইজ প্রতিযোগিতার বিজয়ীদের মাঝে পুরস্কার বিতরণ করা হয়।

আলোচনা অনুষ্ঠান শেষে জাতির পিতা বঙ্গবন্ধু শেখ মুজিবুর রহমান ও তাঁর পরিবারের শহিদ সদস্যদের জন্য বিশেষ দোয়া করা হয়। এছাড়া দেশ ও জাতির অগ্রগতির জন্যও দোয়া করা হয়।

#

জাবেদ/পাশা/সায়েম/সঞ্জীব/মোশারফ/জয়নুল/২০২৪/১৯১০ঘণ্টা

তথ্যববিরণী নম্বর : ৩৬৭৬

**মিয়ানমারে বঙ্গবন্ধুর ১০৪ তম জন্মবার্ষিকী পালিত**

**সুবিধাবঞ্চিত শিশুদের জন্য দূতাবাসের আফটারস্কুল প্রোগ্রাম ঘোষণা**

ঢাকা, ৩ চৈত্র (১৭ মার্চ):

বিপুল উৎসাহ ও উদ্দীপনার মধ্য দিয়ে ইয়াঙ্গুনস্থ বাংলাদেশ দূতাবাসে আজ জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী এবং জাতীয় শিশু দিবস উদ্যাপন করা হয়েছে। এ উপলক্ষ্যে মিয়ানমারে নিযুক্ত বাংলাদেশের রাষ্ট্রদূত ড. মোঃ মনোয়ার হোসেন স্থানীয় একটি স্কুলের সুবিধাবঞ্চিত শিক্ষার্থীদের জন্য আফটারস্কুল প্রোগ্রাম স্পন্সর করার ঘোষণা দেন। বাংলাদেশ দূতাবাসের এ ধরনের উদ্যোগ মিয়ানমারে এটাই সর্বপ্রথম।

রাষ্ট্রদূত ড. মোঃ মনোয়ার হোসেন তার বক্তব্যের শুরুতে জাতির পিতা বঙ্গবন্ধু শেখ মুজিবুর রহমান ও তাঁর পরিবারের শহিদ সদস্যদের প্রতি গভীর শ্রদ্ধা নিবেদন করেন। তিনি দিবসটি উপলক্ষ্যে সকল শিশুকে আন্তরিক শুভেচ্ছা জানান। রাষ্ট্রদূত বঙ্গবন্ধুর রাজনৈতিক নীতি নিয়ে আলোচনা করেন যার মূল বিষয় বিশ্ব-শান্তি ও বন্ধুত্ব। তিনি বিশ্বের নিপীড়িত মানুষের পক্ষে বঙ্গবন্ধুর দৃঢ় অবস্থানের কথাও উল্লেখ করেন। বঙ্গবন্ধুর বিভিন্ন গুনাবলী উল্লেখ করে রাষ্ট্রদূত বলেন, বঙ্গবন্ধু ছোটবেলা থেকেই সৎ, সাহসী, পিতা-মাতার প্রতি শ্রদ্ধাশীল, দানশীল, ত্যাগী ও নেতৃত্বের গুনাবলী সম্পন্ন ছিলেন। তিনি বঙ্গবন্ধুর চরিত্রের এই অনন্য দিকগুলো আমাদের নতুন প্রজন্মের মধ্যে ফুটিয়ে তোলার পরামর্শ দেন। ড. হোসেন শিশুদের জন্য প্রধানমন্ত্রী শেখ হাসিনার সরকারের বিভিন্ন উদ্যোগের কথা তুলে ধরেন। রাষ্ট্রদূত উল্লেখ করেন, আজকের শিশুরাই ২০৪১ সালের মধ্যে স্মার্ট বাংলাদেশের স্মার্ট নাগরিক হবে যারা তখন দেশকে নেতৃত্ব দেবে। তিনি শিশুদের ব্যক্তিত্ব গঠন, সৃজনশীলতা এবং মানবিক গুণাবলীর বিকাশে সবাইকে একযোগে কাজ করার উপর জোর দেন।

পরে রাষ্ট্রদূত দিবসটি উপলক্ষ্যে আয়োজিত চিত্রাঙ্কন প্রতিযোগিতায় বিজয়ী ও অংশগ্রহণকারীদের মধ্যে পুরস্কার ও সনদপত্র তুলে দেন। অনুষ্ঠানের শেষ পর্যায়ে রাষ্ট্রদূত শিশুদের সাথে নিয়ে বঙ্গবন্ধুর জন্মবার্ষিকী ও জাতীয় শিশু দিবস উদযাপনের জন্য কেক কাটেন। দিবসটির অন্যান্য কর্মসূচির মধ্যে রয়েছে জাতীয় পতাকা উত্তোলন, জাতির পিতার প্রতিকৃতিতে পুষ্পস্তবক অর্পণ, প্রামাণ্যচিত্র প্রদর্শন ও আলোচনা সভা। অনুষ্ঠানে মিয়ানমারে বসবাসরত বাংলাদেশি কমিউনিটির সদস্যরা, জাতিসংঘের বিভিন্ন সংস্থার প্রতিনিধি, বাংলাদেশি ব্যবসায়ী উদ্যোক্তা এবং দূতাবাসের কর্মকর্তারা উপস্থিত ছিলেন।

#

মনোয়ার/পাশা/সায়েম/সঞ্জীব/মোশারফ/জয়নুল/২০২৪/১৮০০ঘণ্টা

তথ্যবিবরণী নম্বর: ৩৬৭৫

**বঙ্গবন্ধুর আদর্শে শিশুদের গড়তে পারলে দেশ দ্রুত উন্নত হবে**

**- কৃষিমন্ত্রী**

কমলগঞ্জ (মৌলভীবাজার), ৩ চৈত্র (১৭ মার্চ):

কৃষিমন্ত্রী ড. মো. আব্দুস শহীদ বলেছেন, দেশের শিশু-কিশোরদের মধ্যে জাতির পিতা বঙ্গবন্ধুর আদর্শ ও গুণাবলির চর্চা ব্যাপকভাবে ছড়িয়ে দিতে হবে। বঙ্গবন্ধুর আদর্শে শিশু-কিশোরদের গড়ে তুলতে হবে, তাহলে দেশ ও সমাজ দ্রুত উন্নত হবে।

আজ কমলগঞ্জ উপজেলা পরিষদ মিলনায়তনে জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী এবং জাতীয় শিশু দিবস উপলক্ষ্যে উপজেলা আওয়ামী লীগ ও উপজেলা প্রশাসন আয়োজিত আলোচনা সভা ও পুরস্কার বিতরণী অনুষ্ঠানে মন্ত্রী এসব কথা বলেন।

জাতীয় শিশু দিবসের এ বছরের প্রতিপাদ্য 'বঙ্গবন্ধুর স্বপ্ন ধরে, আনব হাসি সবার ঘরে' উল্লেখ করে মন্ত্রী বলেন, বঙ্গবন্ধুকন্যা প্রধানমন্ত্রী শেখ হাসিনা বঙ্গবন্ধুর স্বপ্ন বাস্তবায়নে নিরলস কাজ করে যাচ্ছেন। বঙ্গবন্ধুর স্বপ্ন বাস্তবায়ন করতে পারলে ঘরে ঘরে আমরা হাসি দেখতে পাবো।

নিত্যপ্রয়োজনীয় পণ্যের দাম মানুষের ক্রয়ক্ষমতার মধ্যে রাখতে সরকার সর্বোচ্চ চেষ্টা করছে জানিয়ে মন্ত্রী আরও বলেন, সঠিক বাজার ব্যবস্থাপনা ও বিপণন ব্যবস্থা গড়ে তুলতে তিন মন্ত্রণালয় মিলে কাজ করছি। সরকার সর্বোচ্চ চেষ্টা করছে নিত্যপণ্যের দাম যাতে না বাড়ে।

অনুষ্ঠানে উপজেলা নির্বাহী অফিসার জয়নাল আবেদীন, উপজেলা আওয়ামী লীগের সভাপতি অধ্যাপক রফিকুর রহমান প্রমুখ বক্তব্য রাখেন।

এর আগে মন্ত্রী শ্রীমঙ্গল উপজেলা পরিষদ প্রাঙ্গণে বঙ্গবন্ধুর জন্মবার্ষিকী এবং জাতীয় শিশু দিবস উপলক্ষ্যে শ্রীমঙ্গল উপজেলা আওয়ামী লীগ ও উপজেলা প্রশাসন আয়োজিত আলোচনা সভায় বক্তব্য রাখেন।

#

কামরুল/পাশা/সায়েম/সঞ্জীব/শামীম/২০২৪/১৬০৫ঘণ্টা

তথ্যববিরণী নম্বর : ৩৬৭৪

**বঙ্গবন্ধুর অসমাপ্ত আত্মজীবনীই আত্মনির্ভরশীল জাতি তৈরি করবে**

**--- শ্রম ও কর্মসংস্থান প্রতিমন্ত্রী**

ঢাকা, ৩ চৈত্র (১৭ মার্চ):

শ্রম ও কর্মসংস্থান প্রতিমন্ত্রী মোঃ নজরুল ইসলাম চৌধুরী বলেছেন, বঙ্গবন্ধুর অসমাপ্ত আত্মজীবনীই আত্মনির্ভরশীল জাতি তৈরি করবে। বঙ্গবন্ধুর যাপিত জীবন ও বর্ণাঢ্য রাজনৈতিক ইতিহাস সকলের মাঝে ছড়িয়ে দিতে হবে।

প্রতিমন্ত্রী আজ ঢাকার ৩২ তোপখানা রোডস্থ চট্টগ্রাম ভবনে চট্টগ্রাম সমিতি ঢাকা'র উদ্যোগে জাতির পিতা বঙ্গবন্ধু শেখ মুজিবুর রহমানের ১০৪ তম জন্মবার্ষিকী ও জাতীয় শিশু দিবস উদ্যাপন উপলক্ষ্যে ‘বঙ্গবন্ধু শিশু-কিশোর চিত্রাঙ্কন প্রতিযোগিতা ও পুরস্কার বিতরণী অনুষ্ঠান- ২০২৪’ এ এসব কথা বলেন।

মন্ত্রী বলেন, স্কুলের শিক্ষার্থীদের মধ্যে ছোট থেকেই বঙ্গবন্ধুর আদর্শ, বঙ্গবন্ধুর চর্চা বাড়াতে হবে। বঙ্গবন্ধু, স্বাধীনতা, মহান মুক্তিযুদ্ধের সঠিক ইতিহাস জানতে সন্তানদেরকে বঙ্গবন্ধুর ‘অসমাপ্ত আত্মজীবনী’ গ্রন্থটি পড়তে উদ্বুদ্ধ করার জন্য তিনি অভিভাবকদের প্রতি অনুরোধ জানান।

চিত্রাংকন প্রতিযোগিতায় শিশু-কিশোররা বঙ্গবন্ধু এবং বাংলাদেশের গ্রামীণ দৃশ্য রং তুলির আঁচড়ে ফুটিয়ে তোলে। প্রতিযোগিতা শেষে বিজয়ীদের মাঝে পুরস্কার বিতরণ ও কেক কাটা হয়। চট্টগ্রাম সমিতি ঢাকা'র সভাপতি মোহাম্মদ মুসলিম চৌধুরীর সভাপতিত্বে অনুষ্ঠানে সমিতির অন্যান্য সদস্য উপস্থিত ছিলেন।

#

ফেরদৌস/পাশা/সায়েম/সঞ্জীব/মোশারফ/জয়নুল/২০২৪/১৭৫৫ঘণ্টা

তথ্যববিরণী নম্বর : ৩৬৭৩

**বিজিবিতে যথাযোগ্য মর্যাদায় জাতির পিতার ১০৪তম জন্মবার্ষিকী ও জাতীয় শিশু দিবস উদ্‌যাপন**

ঢাকা, ৩ চৈত্র (১৭ মার্চ):

সর্বকালের সর্বশ্রেষ্ঠ বাঙালি, স্বাধীনতা সংগ্রামের অবিসংবাদিত নেতা, বাংলাদেশের মহান স্থপতি জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস ২০২৪ যথাযোগ্য মর্যাদায় **উদ্‌যাপন** করেছে বর্ডার গার্ড বাংলাদেশ (বিজিবি)।

দিবসটি উদ্‌যাপন উপলক্ষ্যে আজ বিজিবি সদর দপ্তরসহ সারাদেশে বিজিবি’র সকল ইউনিটে জাতীয় পতাকা উত্তোলন, বঙ্গবন্ধুর ‘ঐতিহাসিক ৭ই মার্চ’ এর ভাষণ, ১৯৭৪ সালের ০৫ ডিসেম্বর তৎকালীন বাংলাদেশ রাইফেলস (বিডিআর) এর ৩য় ব্যাচের প্রশিক্ষণ সমাপনী অনুষ্ঠানে বঙ্গবন্ধুর প্রদত্ত ভাষণ ও ‘অসমাপ্ত মহাকাব্য’ শীর্ষক প্রামাণ্যচিত্র প্রদর্শন এবং বঙ্গবন্ধুর জীবন ও কর্মের ওপর বিশেষ আলোচনা করা হয়।

বিজিবি মহাপরিচালক বলেন, আজ বাঙালি জাতির জন্য একটি অবিস্মরণীয় দিন। এই দিনেই জন্মগ্রহণ করেন সর্বকালের সর্বশ্রেষ্ঠ বাঙালি স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমান। বঙ্গবন্ধু না জন্মালে ১৯৭১ সালে আমাদের স্বাধীনতা অর্জিত হতো কিনা তা নিয়ে ব্যাপক সন্দেহ আছে। তাই বঙ্গবন্ধু এবং বাংলাদেশ কখনোই ভিন্নভাবে চিন্তা করা যায়না, ভবিষ্যতেও যাবে না। বঙ্গবন্ধু এমন একজন নেতা ছিলেন যিনি তাঁর জীবনের অধিকাংশ সময় দিয়ে তিল তিল করে বাংলাদেশের স্বাধীনতার পটভূমি রচনা করেছেন। বাঙালি জাতিকে মুক্তির স্বাদ, স্বাধীনতা দেবার লক্ষ্যে বঙ্গবন্ধু সকল অন্যায়-অত্যাচারের বিরুদ্ধে আজীবন সংগ্রাম করেছেন; অকাতরে জেল-জুলুম ও নির্যাতন সহ্য করেছেন। দেশ ও দেশের মানুষের জন্য তাঁর ছিল অকৃত্রিম ভালবাসা। তিনি শুধু স্বাধীনতার বীজ বপনই করেননি, স্বাধীনতাকামী মানুষকে দেশপ্রেমে উদ্বুদ্ধ করে পাকিস্তানি শাসকগোষ্ঠীর পরাধীনতার শৃঙ্খল থেকে প্রাণপ্রিয় বাংলাদেশকে মুক্ত করেছেন। কীর্তিমান এই অবিসংবাদিত নেতার দীর্ঘ সংগ্রামী জীবন প্রতিটি বাঙালির জন্য অনুকরণীয় ও গর্বের বিষয়। তিনি বলেন, বঙ্গবন্ধু শিশুদেরকে অনেক ভালবাসতেন। বঙ্গবন্ধু বলেছিলেন, ‘আমার যখন ভীষণ মন খারাপ থাকে তখন আমি শিশুদের সঙ্গে মিশে আমার মনটা ভালো করে নেই, কারণ শিশুরা পবিত্র এবং নিষ্পাপ।’ শিশুদের প্রতি বঙ্গবন্ধুর এই অকৃত্রিম ভালবাসার কারণেই তাঁর জন্মদিনটি জাতীয় শিশু দিবস হিসেবে পালিত হয়। তাই বঙ্গবন্ধুর এই সংগ্রামী জীবনের ইতিহাস বিশেষ করে বঙ্গবন্ধু কেন সর্বকালের সর্বশ্রেষ্ঠ বাঙালি, কেন জাতির পিতা, তা আমাদের পরবর্তী প্রজন্মকে জানানো প্রয়োজন।

বিজিবি মহাপরিচালক আরো বলেন, জাতির পিতা বঙ্গবন্ধু শেখ মুজিবুর রহমান একটি সুখী-সমৃদ্ধ সোনার বাংলাদেশ গড়ার স্বপ্ন দেখেছিলেন। এ লক্ষ্যে তিনি কাজও শুরু করেছিলেন। বঙ্গবন্ধুর সাড়ে তিন বছরের শাসনামল পর্যালোচনা করলে তাঁর প্রজ্ঞা ও রাষ্ট্র পরিচালনার ক্ষেত্রে যে ভিশন ছিল তার পরিচয় পাওয়া যায়। কিন্তু ভাগ্যের কি নির্মম পরিহাস, ১৯৭৫ সালের ১৫ই আগস্ট জাতির পিতাকে সপরিবারে নির্মমভাবে হত্যা করা হয়। জাতির পিতার স্বপ্ন পূরণে তাঁরই সুযোগ্য কন্যা মাননীয় প্রধানমন্ত্রী শেখ হাসিনার নেতৃত্বে দেশ অদম্য অগ্রযাত্রায় এগিয়ে যাচ্ছে। বিজিবি মহাপরিচালক জাতির পিতার স্বপ্নের সুখী-সমৃদ্ধ সোনার বাংলা গড়ার প্রত্যয়ে সকলকে সততা, আনুগত্য, নিষ্ঠা ও শৃঙ্খলার সাথে কাজ করার আহ্বান জানান। তিনি দেশের স্বাধীনতা ও সার্বভৌমত্ব রক্ষায় বিজিবি’র ওপর অর্পিত যেকোনো দায়িত্ব পালনের দৃঢ় অঙ্গীকার ব্যক্ত করেন।

জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী উদ্যাপন উপলক্ষ্যে আজ বাদ যোহর পিলখানাস্থ কেন্দ্রীয় মসজিদসহ সকল রিজিয়ন, প্রতিষ্ঠান, সেক্টর ও ইউনিটের মসজিদে বিশেষ মোনাজাতের মাধ্যমে বঙ্গবন্ধু ও তাঁর পরিবার, দেশ, জাতি ও বিজিবি’র উত্তরোত্তর সমৃদ্ধি এবং কল্যাণ কামনা করে দোয়া করা হয়।

এছাড়াও বঙ্গবন্ধুর জন্মবার্ষিকী উপলক্ষে সদর দপ্তর বিজিবি, পিলখানার গুরুত্বপূর্ণ স্থাপনাসমূহে সীমিত আকারে আলোকসজ্জা এবং সারাদেশে বিজিবি’র সকল রিজিয়ন, প্রতিষ্ঠান, সেক্টর ও ইউনিটে ব্যানার, ফেস্টুন এবং পতাকা দ্বারা সজ্জিত করা হয়।

দিবসটি উদ্যাপন উপলক্ষ্যে আয়োজিত অনুষ্ঠানসমূহে বিজিবি’র সকল পর্যায়ের কর্মকর্তা, জুনিয়র কর্মকর্তা, অন্যান্য পদবীর সৈনিক, অসামরিক কর্মকর্তা ও কর্মচারীবৃন্দ উপস্থিত ছিলেন।

#

শরীফুল/পাশা/সায়েম/সঞ্জীব/মোশারফ/জয়নুল/২০২৪/১৭৪৫ঘণ্টা

তথ্যবিবরণী নম্বর : ৩৬৭২

**সিএজি কার্যালয়ে জাতির পিতার জন্মবার্ষিকী ও জাতীয় শিশু দিবস-২০২৪ পালন**

ঢাকা, ৩ চৈত্র (১৭ মার্চ) :

ঢাকায় সিএজি কার্যালয়ে আজ জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী উদযাপন ও জাতীয় শিশু দিবস-২০২৪ পালন করা হয়েছে। অনুষ্ঠানে প্রধান অতিথি হিসেবে উপস্থিত ছিলেন বাংলাদেশের কম্পট্রোলার এন্ড অডিটর জেনারেল মোঃ নূরুল ইসলাম।

দিবসটি উপলক্ষ্যে ১৭ই মার্চ প্রত্যুষে সিএজি কার্যালয়ে বঙ্গবন্ধুর প্রতিকৃতিতে ফুলেল শ্রদ্ধা জানানো হয়। অন্যান্য কর্মসূচির মধ্যে ছিল সিএজি কার্যালয়ে বেলুন ও কবুতর উড়ানো, পবিত্র কোরাআন থেকে তেলাওয়াত, ডকুমেন্টারি প্রদর্শনী, শিশুদের চিত্রাঙ্কন প্রতিযোগিতা ও পুরস্কার বিতরণ, আলোচনা সভা, দোয়া অনুষ্ঠান এবং এতিমখানায় শিশুদের মাঝে ইফতার বিতরণ।

মোঃ নূরুল ইসলাম বলেন, বঙ্গবন্ধু মানেই স্বপ্নের সোনার বাংলাদেশ, বাংলাদেশ মানেই বঙ্গবন্ধু। দেশপ্রেম, মুক্তিযুদ্ধের চেতনা ও আদর্শ লালন করে সুখী সমৃদ্ধ সোনার বাংলা বিনির্মাণে সিএজি কার্যালয় আন্তরিকতা ও নিষ্ঠার সাথে দ্রুত সেবা প্রদান করে যাচ্ছে এবং করে যাবে, এটিই আমাদের অঙ্গীকার।

দোয়া অনুষ্ঠানে বঙ্গবন্ধু ও তাঁর পরিবারের শহিদদের, মহান মুক্তিযুদ্ধে সকল শহিদসহ দেশের জন্য আত্মত্যাগকারী সকল শহিদের আত্মার মাগফিরাত, দেশের শান্তি ও সমৃদ্ধি কামনা করে বিশেষ মোনাজাত করা হয়।

অনুষ্ঠানে কম্পট্রোলার জেনারেল ডিফেন্স ফাইন্যান্স কামরুন নাহারসহ সিএজি কার্যালয় এবং অডিট অ্যান্ড একাউন্টস বিভাগের ঊর্ধ্বতন কর্মকর্তারা উপস্থিত ছিলেন ।

#

পাশা/সায়েম/সঞ্জীব/আব্বাস/২০২৪/১৬৪৪ ঘণ্টা

**তথ্যবিবরণী**   **নম্বর**: ৩৬৭১

**নতুন প্রজন্মকে বঙ্গবন্ধুর আদর্শ ও চেতনা বুকে ধারণ করতে হবে**

**----রেলপথ মন্ত্রী**

রাজবাড়ী, ৩ চৈত্র (১৭ মার্চ):

রেলপথ মন্ত্রী মোঃ জিল্লুল হাকিম বলেছেন, নতুন প্রজন্মকে বঙ্গবন্ধুর আদর্শ ও চেতনা বুকে ধারণ করতে হবে। বঙ্গবন্ধুর আদর্শে দেশকে গড়ে তুলতে হবে। বঙ্গবন্ধু শিশুদের অনেক ভালোবাসতেন, স্নেহ করতেন।

আজ রাজবাড়ী অফিসার্স ক্লাব মুক্তমঞ্চে বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উপলক্ষ্যে জেলা প্রশাসন আয়োজিত আলোচনা সভা ও আওয়ামী লীগ কার্যালয়ে বঙ্গবন্ধুর জন্মদিন ও শিশু দিবসের আলোচনায় বক্তৃতায় এসব কথা বলেন মন্ত্রী।

জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উপলক্ষ্যে রাজবাড়ীতে বঙ্গবন্ধুর প্রতিকৃতিতে শ্রদ্ধা নিবেদন করেন রেলপথ মন্ত্রী। শ্রদ্ধা নিবেদন শেষে জেলা প্রশাসন আয়োজিত আলোচনা সভায় যোগ দেন। এ সময় তিনি বঙ্গবন্ধু শেখ মুজিবুর রহমানকে নিয়ে স্মৃতিচারণ করেন।

জিল্লুল হাকিম বলেন, ১৯৭১ সালে বঙ্গবন্ধুর ডাকে আমরা মুক্তিযুদ্ধে ঝাঁপিয়ে পড়েছিলাম। বঙ্গবন্ধু স্বপ্ন দেখতেন ক্ষুধা-দারিদ্র্য ও সন্ত্রাসমুক্ত বাংলাদেশ গড়ার। বঙ্গবন্ধুর সেই স্বপ্ন আজ বাস্তবে রূপ নিচ্ছে তারই সুযোগ্যকন্যা প্রধানমন্ত্রী শেখ হাসিনার দৃঢ় মনোবলের কারণে।

রেলমন্ত্রী বলেন, প্রধানমন্ত্রী মুক্তিযোদ্ধাদের পুনর্বাসনের ব্যবস্থা করেছেন। মুক্তিযোদ্ধাদের চিকিৎসার ব্যবস্থা করেছেন, মুক্তিযোদ্ধাদের জন্য ঘরের ব্যবস্থা করেছেন। তিনি আরো বলেন, প্রধানমন্ত্রীর নেতৃত্বে দেশ এখন খাদ্যে স্বয়ংসম্পূর্ণ । শেখ হাসিনা বঙ্গবন্ধুর প্রদর্শিত পথে এগিয়ে যাচ্ছেন। বাংলাদেশ আজকে মধ্যম আয়ের দেশে পরিণত হয়েছে।

বিএনপির সমালোচনা করে মন্ত্রী বলেন, বিএনপি মিথ্যা কথা বলতে ভালোবাসে। বিএনপি জনগণের সাথে সব সময় প্রতারণা করে। জনগণ বিএনপিকে ঘৃণা করে প্রত্যাখান করেছে।

মন্ত্রী আরও বলেন, রাজবাড়ীর মানুষ কোন দিন চিন্তাও করেনি ২ ঘণ্টা ২০ মিনিটে ঢাকার কমলাপুরে পৌঁছাতে পারবে। এখন পদ্মা সেতুর উপর দিয়ে বাস্তবে সবাই যাচ্ছেন। আজকে ঢাকায় মানুষ মেট্রোরেলে চড়তে পছন্দ করেন। ১০ মিনিটেই মেট্রোরেলে ঢাকার এক প্রান্ত থেকে অন্য প্রান্তে চলে যাওয়া যায়।

#

সিরাজ/পাশা/সায়েম/সঞ্জীব/শামীম/২০২৪/১৫৫৫ঘণ্টা

**তথ্যবিবরণী নম্বর:** ৩৬৭০

**শিশুমনে বঙ্গবন্ধুর আদর্শ ছড়িয়ে দিতে হবে**

**- প্রাথমিক ও গণশিক্ষা প্রতিমন্ত্রী**

ঢাকা, ৩ চৈত্র (১৭ মার্চ):

প্রাথমিক ও গণশিক্ষা প্রতিমন্ত্রী রুমানা আলী বলেছেন, প্রতিটি শিশুর মনে বঙ্গবন্ধুর আদর্শের বীজ বপন করতে হবে যাতে শিশু চলার পথে বঙ্গবন্ধুর আজন্ম লালিত স্বপ্ন 'সোনার বাংলা' প্রতিষ্ঠায় নিজেকে নিয়োজিত করতে পারে।

জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী উপলক্ষ্যে প্রাথমিক শিক্ষা অধিদপ্তরে বঙ্গবন্ধুর প্রতিকৃতিতে পুষ্পস্তবক অর্পণ শেষে আয়োজিত আলোচনা সভায় প্রধান অতিথির বক্তৃতায় প্রতিমন্ত্রী এ কথা বলেন।

প্রতিমন্ত্রী বলেন, বঙ্গবন্ধু স্বাধীন সার্বভৌম বাংলাদেশের অবিসংবাদিত নেতা, তিনিই নিপীড়িত বাঙালিকে মুক্তির আকাঙ্ক্ষা জাগিয়েছেন, একটি স্বাধীন স্বদেশ, জাতীয় সংগীত, জাতীয় পতাকা উপহার দিয়েছেন। এখন দেশকে এগিয়ে নিতে সর্বাগ্রে মানসম্পন্ন প্রাথমিক শিক্ষা নিশ্চিত করতে হবে। কারণ প্রাথমিক শিক্ষাই যোগ্য নাগরিক সৃষ্টির ভিত তৈরি করে।

প্রাথমিক শিক্ষা অধিদপ্তরের মহাপরিচালক শাহ রেজওয়ান হায়াতের সভাপতিত্বে সভায় বক্তৃতা করেন প্রাথমিক ও গণশিক্ষা মন্ত্রণালয়ের অতিরিক্ত সচিব দীলিপ কুমার বণিক, উপানুষ্ঠানিক শিক্ষা ব্যুরোর মহাপরিচালক ড. আবুল কালাম আজাদ, অধিদপ্তরের অতিরিক্ত মহাপরিচালক মোহাম্মদ মাহবুবুর রহমান প্রমুখ।

#

মাহবুবুর/পাশা/সায়েম/সঞ্জীব/শামীম/২০২৪/১৫৩০ঘণ্টা

**তথ্যবিবরণী নম্বর:** ৩৬৬৯

**ইফতার পার্টির পরিবর্তে দরিদ্রদের মাঝে ইদসামগ্রী বিতরণের আহ্বান গণপূর্তমন্ত্রীর**

ব্রাহ্মণবাড়িয়া, ৩ চৈত্র (১৭ মার্চ):

গৃহায়ন ও গণপূর্ত মন্ত্রী র আ ম উবায়দুল মোকতাদির চৌধুরী রমজান মাসে ইফতার পার্টি না করে দরিদ্রদের মাঝে ঈদ সমগ্রী বিতরণের আহ্বান জানিয়েছেন।

আজ ব্রাহ্মণবাড়িয়া জেলা প্রশাসকের কার্যালয় চত্বরে জেলা প্রশাসন ও ড্রিম ফর ডিজএবিলিটি ফাউন্ডেশনের যৌথ আয়োজনে জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশুদিবস উপলক্ষ্যে বিশেষ চাহিদা সম্পন্ন ব্যক্তিদের মাঝে ত্রাণ সামগ্রী বিতরণকালে মন্ত্রী এ আহ্বান জানান।

মন্ত্রী বলেন, রমজান উপলক্ষ্যে ব্রাহ্মণবাড়িয়া জেলা আওয়ামী লীগ কোনো ইফতার পার্টির আয়োজন করবে না। ইফতার পার্টির জন্য বরাদ্দকৃত অর্থ দিয়ে দরিদ্র মানুষের মাঝে ইদসামগ্রী বিতরণ করা হবে এবং ছিন্নমূল, অসহায় ও দরিদ্রদের মাঝে ইফতার সামগ্রী বিতরণ করা হবে। সকল সরকারি, বেসরকারি ও স্বেচ্ছাসেবী সংগঠনের প্রতিও তিনি একই আহ্বান জানান।

 এসময় জেলা প্রশাসক মোহাম্মদ হাবিবুর রহমান জেলার বিভিন্ন দপ্তর ও সংস্থার কর্মকর্তাগণ উপস্থিত ছিলেন।

মন্ত্রী এর আগে ধানমন্ডির ৩২ নম্বরে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ করেন।

#

সিদ্দিকী/কামরুজ্জামান/রবি/সুবর্ণা/মাসুম/২০২৪/১৩৫৫ ঘণ্টা

**তথ্যবিবরণী নম্বর:** ৩৬৬৮

বঙ্গবন্ধুর জন্মবার্ষিকী উপলক্ষ্যে আলোচনা সভা

**মেরিটাইম সেক্টরের উন্নয়ন ও কর্মসংস্থানের সম্ভাবনাকে এগিয়ে নিতে বঙ্গবন্ধুর আদর্শকে ধারণ করতে হবে**

**-নৌপরিবহন প্রতিমন্ত্রী**

ঢাকা, ৩ চৈত্র (১৭ মার্চ):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বঙ্গবন্ধু শেখ মুজিবুর রহমান একটি সংগ্রামের নাম, একটি শক্তির নাম, উন্নয়নের নাম, প্রেরণার নাম, স্বপ্নের নাম। যতদিন বেঁচে থাকবো বঙ্গবন্ধুর আদর্শ অনুপ্রেরণার উৎস হয়ে থাকবে। বাংলাদেশ মেরিটাইম সেক্টরের উন্নয়ন ও কর্মসংস্থানের সম্ভাবনাকে এগিয়ে নিতে বঙ্গবন্ধুর আদর্শকে ধারণ করতে হবে। প্রধানমন্ত্রী শেখ হাসিনা বঙ্গবন্ধুর আদর্শ ও দর্শনের ওপর ভিত্তি করে সকল উন্নয়ন কর্মকান্ড পরিচালনা করছেন।

নৌপরিবহন প্রতিমন্ত্রী আজ রাজধানীর বিআইডব্লিউটিসির প্রধান কার্যালয়ে জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উদযাপন উপলক্ষ্যে ‘বাংলাদেশ মেরিটাইম সেক্টরের উন্নয়ন ও কর্মসংস্থানের সম্ভাবনা’ শীর্ষক আলোচনা সভায় প্রধান অতিথির বক্তৃতায় এসব কথা বলেন।

প্রতিমন্ত্রী বলেন, যার জন্ম না হলে স্বাধীন দেশ পেতাম না, বাঙালি পরিচয় দিতে পারতাম না, বিশ্বে মাথা উঁচু করে দাঁড়াতে পারতাম না-তিনি হলেন বঙ্গবন্ধু শেখ মুজিবুর রহমান। তিনি সমগ্র জাতিগোষ্ঠীকে নেতৃত্ব দিয়ে পরাধীনতা দূর করে বাঙালির বিজয় ছিনিয়ে এনেছেন। খালিদ মাহমুদ চৌধুরী আরো বলেন, বঙ্গবন্ধু সাড়ে ৩ বছরের শাসন আমলে অসাধ্য সাধন করেছেন। এ অসাধ্য সাধনকে মলিন করে দেয়ার জন্য স্বাধীনতা বিরোধীগোষ্ঠী বঙ্গবন্ধু ও তাঁর পরিবারকে হত্যা করে। বঙ্গবন্ধুকে হত্যার পর দেশের কোন উন্নয়ন হয়নি। খুনিচক্র ভেবেছিল বঙ্গবন্ধুকে শারীরিকভাবে হত্যা করা হলেও তাঁকে ও তাঁর পরিবারকে রাজনৈতিকভাবে হত্যা না করলে তাদের রাজনৈতিক সফলতা আসবেনা।

নৌপরিবহন মন্ত্রণালয়ের সিনিয়র সচিব মো: মোস্তফা কামাল সভাপতিত্বে আলোচনা সভায় মূল প্রবন্ধ উপস্থাপন করেন বিআইডব্লিউটিসির চেয়ারম্যান ড, এ কে এম মতিউর রহমান।

এর আগে প্রতিমন্ত্রী বিআইডব্লিউটিসির প্রধান কার্যালয়ে বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ করে শ্রদ্ধা নিবেদন করেন।

#

জাহাঙ্গীর/কামরুজ্জামান/রবি/সাজ্জাদ/মাসুম/২০২৪/১২৫৬ ঘণ্টা

**তথ্যবিবরণী নম্বর:** ৩৬৬৭

**সিডনীতে বাংলাদেশ কনস্যুলেট জেনারেলে জাতির পিতার**

**জন্মবার্ষিকী ও জাতীয় শিশু দিবস উদ্‌যাপিত**

সিডনী, ১৭ মার্চ :

অস্ট্রেলিয়ার সিডনীতে বাংলাদেশ কনস্যুলেট জেনারেলে আজ জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উদ্‌যাপন করা হয়। কনস্যুলেট জেনারেলের কর্মকর্তাগণের উপস্থিতিতে জাতীয় পতাকা উত্তোলনের মধ্য দিয়ে দিবসটির কর্মসূচি শুরু করা হয়। এরপর জাতির পিতার প্রতিকৃতিতে পুষ্পস্তবক অর্পণ করা হয় । অনুষ্ঠানে রাষ্ট্রপতি, প্রধানমন্ত্রী ও পররাষ্ট্রমন্ত্রীর বাণী পাঠ করে শোনানো হয়।

পরে কনস্যুলেট জেনারেল ভবনে স্থানীয় অভিবাসী বাংলাদেশি কম্যুনিটির সদস্যবৃন্দ এবং কনস্যুলেট জেনারেলের কর্মকর্তা-কর্মচারীগণের অংশগ্রহণে সাংস্কৃতিক অনুষ্ঠানের আয়োজন করা হয়।

সবশেষে কনসাল জেনারেল শিশু-কিশোরদের সাথে নিয়ে কেক কাটেন এবং সাংস্কৃতিক অনুষ্ঠানে অংশগ্রহণকারী শিশু-কিশোরদের মাঝে পুরস্কার বিতরণ করেন।

#

জাহাঙ্গীর/কামরুজ্জামান/রবি/সুবর্ণা/আলী/মাসুম/২০২৪/১১০০ ঘণ্টা

**তথ্যবিবরণী নম্বর:** ৩৬৬৬

**ব্রুনাই দারুসসালামে জাতির পিতার জন্মবার্ষিকী ও জাতীয় শিশু দিবস উদ্‌যাপিত**

বন্দর সেরি বেগাওয়ান (ব্রুনাই দারুসসালাম), ১৭ মার্চ :

          সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উদ্‌যাপন উপলক্ষ্যে শিশু-কিশোরদের অংশগ্রহণে ব্রুনাই দারুসসালামের বন্দর সেরি বেগাওয়ানে বাংলাদেশ হাইকমিশনে আজ এক বর্ণাঢ্য অনুষ্ঠানের আয়োজন করা হয়। অনুষ্ঠানের শুরুতে পবিত্র কোরআন তেলাওয়াত এবং জাতির পিতা ও তাঁর পরিবারের শহিদ সদস্য, মুক্তিযুদ্ধে শহিদের আত্মার মাগফেরাত কামনা করে মোনাজাত করা হয়। পরে বঙ্গবন্ধুর প্রতিকৃতিতে পুষ্পস্তবক অর্পণ করেন বাংলাদেশের হাইকমিশনার নাহিদা রহমান সুমনা। হাইকমিশনের কর্মকর্তা-কর্মচারী, বাংলাদেশ কমিউনিটির সদস্যবৃন্দ ও শিশুরা এসময় উপস্থিত ছিলেন।

দিবসটি উপলক্ষ্যে রাষ্ট্রপতি, প্রধানমন্ত্রী ও পররাষ্ট্রমন্ত্রীর বাণী পাঠ করা হয়। এরপর শিশুদের প্রতি বঙ্গবন্ধুর অগাধ ভালবাসা ও স্নেহের সাক্ষ্যবহনকারী এবং বাংলাদেশে শিশুদের উন্নয়ন ও বিকাশের জন্য বঙ্গবন্ধুর অসীম অবদানের ওপর নির্মিত একটি প্রামাণ্যচিত্র প্রদর্শন করা হয়।

পরে জাতীয় শিশু দিবস উপলক্ষ্যে শিশুদের মাঝে পুরস্কার বিতরণ করা হয়।

#

কামরুজ্জামান/রবি/সুবর্ণা/কলি/মাসুম/২০২৪/১১০০ ঘণ্টা

**তথ্যবিবরণী নম্বর:** ৩৬৬৫

**অস্ট্রেলিয়ায় জাতীয় শিশু দিবস উপলক্ষ্যে চিত্রাঙ্কন ও রচনা প্রতিযোগিতার আয়োজন**

ক্যানবেরা, ১৭ মার্চ:

অস্ট্রেলিয়ার ক্যানবেরায় বাংলাদেশ হাইকমিশনে আজ জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উদ্‌যাপন করা হয়। এ উপলক্ষ্যে বাংলাদেশ হাইকমিশন শিশু-কিশোরদের অংশগ্রহণে রচনা প্রতিযোগিতা, চিত্রাঙ্কন প্রতিযোগিতা, সাংস্কৃতিক অনুষ্ঠান ও বঙ্গবন্ধুর জীবন ও দর্শনের ওপর আলোচনা সভার আয়োজন করে। বঙ্গবন্ধুর বিদেহী আত্মার মাগফেরাত ও বাংলাদেশের উত্তরোত্তর উন্নতি কামনা করে মোনাজাত করা হয়। অনুষ্ঠানে রাষ্ট্রপতি, প্রধানমন্ত্রী ও পররাষ্ট্রমন্ত্রীর বাণী পাঠ করা হয়।

এর আগে অস্ট্রেলিয়ায় বাংলাদেশ হাইকমিশনার আল্লামা সিদ্দীকী জাতীয় পতাকা উত্তোলন এবং বঙ্গবন্ধুর প্রতিকৃতিতে পুষ্পস্তবক অর্পণ করেন।

হাইকমিশনার শিশু-কিশোরদের নিয়ে কেক কাটেন এবং তাদের মাঝে পুরস্কার বিতরণ করেন। এসময় অনুষ্ঠানে প্রবাসী বাংলাদেশি, বাংলাদেশ হাইকমিশনের কর্মকর্তা-কর্মকারী ও তাদের পরিবারের সদস্যরা উপস্থিত ছিলেন।

#

তৌহিদ/কামরুজ্জামান/রবি/সুবর্ণা/মাসুম/২০২৪/১০৫৫ ঘণ্টা

তথ্যবিবরণী নম্বর : ৩৬৬৪

**জাতির পিতার জন্মবার্ষিকী ও জাতীয় শিশু দিবসে রংপুরে বর্ণাঢ্য র‌্যালি**

রংপুর, ৩ চৈত্র (১৭ মার্চ) :

জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উদ্‌যাপন উপলক্ষ্যে রংপুরে বিভাগীয় কমিশনার মোঃ হাবিবুর রহমানের নেতৃত্বে আজ বর্ণাঢ্য র‌্যালি অনুষ্ঠিত হয়েছে। রংপুর জিলা স্কুল থেকে র‌্যালিটি বের হয়ে টাউন হল চত্বরে গিয়ে শেষ হয়। রংপুর জেলা প্রশাসন এ র‌্যালির আয়োজন করে।

র‌্যালিতে রংপুর রেঞ্জের ডিআইজি, মেট্রোপলিটন পুলিশ কমিশনার, অতিরিক্ত বিভাগীয় কমিশনার, জেলা প্রশাসক, পুলিশ সুপার, সরকারি কর্মকর্তা-কর্মচারী, শিক্ষার্থীসহ বিভিন্ন শ্রেণি-পেশার মানুষ অংশগ্রহণ করেন।

পরে, বিভাগীয় কমিশনার মোঃ হাবিবুর রহমান ও সিটি কর্পোরেশনের মেয়র মোঃ মোস্তাফিজার রহমান এবং সরকারি কর্মকর্তা-কর্মচারীসহ বিভিন্ন শ্রেণি-পেশার মানুষ বঙ্গবন্ধুর ম্যুরালে পুষ্পস্তবক অর্পণ করে শ্রদ্ধা নিবেদন করেন।

#

মামুন/কামরুজ্জামান/রবি/সাজ্জাদ/শামীম/২০২৪/১৩৫৪ ঘণ্টা

**তথ্যবিবরণী নম্বর:** ৩৬৬৩

জামালপুরে জাতির পিতার জন্মবার্ষিকী ও জাতীয় শিশু দিবস উদ্‌যাপিত

**বঙ্গবন্ধুর প্রতিকৃতিতে শ্রদ্ধাঞ্জলি অর্পণ করলেন ধর্মমন্ত্রী**

ইসলামপুর, জামালপুর, ৩ চৈত্র (১৭ মার্চ):

জামালপুরের ইসলামপুরে আজ জাতির পিতা বঙ্গবন্ধু শেখ মুজিবুর রহমানের ১০৪তম জন্মবার্ষিকী ও জাতীয় শিশু দিবস উদ্‌যাপন করা হয়েছে। এ উপলক্ষ্যে ধর্মমন্ত্রী মোঃ ফরিদুল হক খান ইসলামপুরে ফরিদুল হক খান দুলাল অডিটোরিয়াম প্রাঙ্গণে বঙ্গবন্ধুর প্রতিকৃতিতে শ্রদ্ধাঞ্জলি অর্পণের মাধ্যমে জাতির পিতা বঙ্গবন্ধু শেখ মুজিবুর রহমানের প্রতি শ্রদ্ধা নিবেদন ও বিদেহী আত্মার মাগফেরাত কামনায় মোনাজাত করেন।

পরে ইসলামপুর জেলা প্রশাসন, পুলিশ বিভাগ, উপজেলা মুক্তিযোদ্ধা সংসদ, উপজেলা ও পৌর আওয়ামী লীগ, উপজেলা প্রেসক্লাবসহ বিভিন্ন রাজনৈতিক, সামাজিক ও সাংস্কৃতিক সংগঠন বঙ্গবন্ধুর প্রতিকৃতিতে শ্রদ্ধাঞ্জলি অর্পণ করেন। এসময় উপজেলা নির্বাহী কর্মকর্তা মো. সিরাজুল ইসলাম, উপজেলা আওয়ামী লীগের সাধারণ সম্পাদক অ্যাড. আব্দুস সালামসহ অন্যান্যরা উপস্থিত ছিলেন।

#

সিদ্দীক/কামরুজ্জামান/রবি/সুবর্ণা/আলী/মাসুম/২০২৪/১২২০ ঘণ্টা